Mga Elder—‘Kapwa Trabahador Para sa Kagayagayahan Ta’ | Pag-aadalan\nGikan sa Buot na Iprinesentar an Saindang Sadiri—Sa Norway\nKusugi an Buot Mo—Si Jehova Nasa Kaibanan Mo!\nDai Pagtugutan an Ano Man na Irayo Ka ki Jehova\nPadagos na Rumani ki Jehova\nNaglilingkod na Mayong Pinagbabasulan\nMga Elder—‘Mga Kapwa Trabahador Para sa Satong Kagayagayahan’\nMay Marahay na Resulta an Plinanong Marhay na Kampanya\nAn Torrengbantayan—Pag-aadalan na Edisyon | Enero 2013\nBASAHON SA Afrikaans Albanian Aleman Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kinyarwanda Kirghiz Koreano Kwangali Kwanyama Latvian Lingala Lithuanian Malagasy Malay Maltese Mexican Sign Language Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Wolaita Xhosa Yoruba Zande Zulu\n“Kami mga kapwa trabahador para sa saindong kagayagayahan.”—2 COR. 1:24, NW.\nHANAPON AN MGA SIMBAG:\nPaano ipinahiling ni Pablo na siya bakong ‘kagurangnan kan pagtubod kan saiyang mga tugang’ kundi ‘kapwa trabahador para sa saindang kagayagayahan’?\nSa anong mga paagi nakakakontribwir an Kristiyanong mga elder sa kagayagayahan kan saindang mga kapagtubod?\nPaano kita gabos puwedeng makadagdag sa espiritu nin kagayagayahan sa kongregasyon?\n1. Ano an ikinaugma ni Pablo sa mga Kristiyano sa Corinto?\nTAON 55 C.E. kaidto. Si apostol Pablo yaon sa duongan na siyudad nin Troas, pero dai mahali sa isip niya an Corinto. Namundo siyang marhay kan mabaretaan niyang nagpasuruhay an mga tugang duman. Huling nagmamakulog arog sa sarong ama, nagpadara siya nin surat tanganing itanos sinda. (1 Cor. 1:11; 4:15) Isinugo man niya sa sainda an kapwa trabahador na si Tito asin pinapabalik ini sa Troas tanganing baretaan siya. Paghaloy-haloy, naghahalat na siya ki Tito sa Troas asin gustuhon niyang madangog kun kumusta na an mga tugang sa Corinto. Pero namundo siyang marhay ta dai uminabot si Tito. Ano an gigibuhon ni Pablo? Naglayag siya pa-Macedonia, asin maugmahon siya ta nagkahilingan sinda duman. Sinabi ni Tito na sinunod kan mga tugang sa Corinto an surat ni Pablo asin gustuhon nindang mahiling siya. Kan madangog ni Pablo an marahay na baretang iyan, ‘nag-ugma siya nin urog.’—2 Cor. 2:12, 13; 7:5-9.\n2. (a) Ano an isinurat ni Pablo sa mga taga Corinto manungod sa pagtubod asin kagayagayahan? (b) Anong mga hapot an pag-uulayan ta?\n2 Dai nahaloy pagkatapos kaiyan, naggibo si Pablo nin ikaduwang surat sa mga taga Corinto. Sinabi niya: “Bakong dahil sa kami an mga kagurangnan kan saindong pagtubod, kundi kami mga kapwa trabahador para sa saindong kagayagayahan, huli ta paagi sa saindong pagtubod na kamo nagtitindog.” (2 Cor. 1:24, NW) Ano an buot sabihon ni Pablo? Asin ano an maninigong magin epekto kaiyan sa Kristiyanong mga elder ngunyan?\nAN SATONG PAGTUBOD ASIN KAGAYAGAYAHAN\n3. (a) Ano an buot sabihon ni Pablo kan isurat niya: “Paagi sa saindong pagtubod . . . kamo nagtitindog”? (b) Paano inaarog kan mga elder ngunyan an halimbawa ni Pablo?\n3 Sinambit ni Pablo an duwang mahalagang marhay na aspekto kan satong pagsamba—an pagtubod asin kagayagayahan. Girumdumon na mapadapit sa pagtubod, siya nagsurat: “Bakong dahil sa kami an mga kagurangnan kan saindong pagtubod, . . . huli ta paagi sa saindong pagtubod na kamo nagtitindog.” Sa mga tataramon na ini, ipinahiling ni Pablo na an mga tugang sa Corinto marigon na naninindugan, bakong huli sa saiya o sa kiisay pa man na tawo, kundi huli sa sadiri nindang pagtubod sa Diyos. Kaya para ki Pablo, dai niya kaipuhan kontrolon an pagtubod kan saiyang mga tugang, asin mayo siya nin pagmawot na gibuhon iyan. Naniniwala siya na sinda maimbod na mga Kristiyano na gustong gibuhon kun ano an tama. (2 Cor. 2:3) Ngunyan, inaarog kan mga elder an halimbawa ni Pablo paagi sa pagpahayag nin pagtitiwala sa pagtubod asin motibo kan saindang mga tugang sa paglilingkod sa Diyos. (2 Tes. 3:4) Imbes na gumibo nin estriktong mga reglamento para sa kongregasyon, nagsasarig sinda sa mga prinsipyo sa Kasuratan asin sa pagdirehir kan organisasyon ni Jehova. Tutal, an mga elder sa presenteng panahon bakong mga kagurangnan kan pagtubod kan saindang mga tugang.—1 Ped. 5:2, 3.\n4. (a) Ano an buot sabihon ni Pablo kan isurat niya: “Kami mga kapwa trabahador para sa saindong kagayagayahan”? (b) Paano inaarog kan mga elder ngunyan an sabuot ni Pablo?\n4 Sinabi man ni Pablo: “Kami mga kapwa trabahador para sa saindong kagayagayahan.” An pinanunungdan niya diyan iyo an saiyang sadiri asin dayupot na kairiba. Taano ta nasabi ta iyan? Huling sa iyo man sanang surat, ipinagirumdom ni Pablo sa mga taga Corinto an duwa sa kairiba niya kan siya nagsurat: ‘Si Jesu-Cristo ipinaghulit mi diyan sa saindo, [paagi sako] asin ki Silvano, patin ki Timoteo.’ (2 Cor. 1:19) Apuwera diyan, pag ginagamit ni Pablo sa saiyang mga surat an terminong “mga kapwa trabahador,” iyan pirmeng nanunungod sa dayupot niyang kairiba, arog ni Apolos, Aquila, Prisca, Timoteo, Tito, asin iba pa. (Roma 16:3, 21; 1 Cor. 3:6-9; 2 Cor. 8:23) Huli kaini, paagi sa pagsabing: “Kami mga kapwa trabahador para sa saindong kagayagayahan,” inasegurar ni Pablo an mga taga Corinto na gusto niya pati kan saiyang kairiba na gibuhon an pinakamakakaya ninda tanganing makakontribwir sa kagayagayahan kan gabos na miyembro kan kongregasyon. Iyan man an pagmawot kan Kristiyanong mga elder ngunyan. Gusto nindang gibuhon an pinakamakakaya ninda tanganing tabangan an mga tugang na ‘maglingkod ki Jehova na may kaugmahan,’ o kagayagayahan.—Sal. 100:2; Fil. 1:25.\n5. Pag-uulayan ta an mga simbag sa anong hapot, asin ano an dapat tang hurup-hurupon?\n5 Kasuarin pa sana, sarong grupo nin maigot na mga tugang sa lain-lain na parte kan kinaban an hinapot, “Anong mga sinabi asin ginibo nin sarong elder an nakadagdag sa saimong kagayagayahan?” Mantang pinag-uulayan ta an mga simbag ninda, ikomparar iyan sa posibleng isisimbag man nindo. Kita gabos maghurop-hurop man kun paano kita makakakontribwir sa espiritu nin kagayagayahan sa satong kongregasyon. *\n‘KINUKUMUSTA KO AN SATONG NAMUMUTAN NA TUGANG NA SI PERSIDA’\n6, 7. (a) Ano an sarong paagi na maaarog kan mga elder si Jesus, Pablo, asin an iba pang lingkod nin Diyos? (b) Taano ta an paggirumdom kan pangaran kan satong mga tugang nakakadagdag sa kagayagayahan ninda?\n6 Dakul sa satong mga tugang an nagsasabi na nadadagdagan an kagayagayahan ninda kun nagpapahiling sa sainda nin personal na interes an mga elder. An sarong simpleng paagi na ginigibo ini kan mga elder iyo an pag-arog sa halimbawa ni David, Eliu, asin ni Jesus mismo. (Basahon an 2 Samuel 9:6; Job 33:1; Lucas 19:5.) Bilang pagpahiling nin sinserong interes sa iba, an kada saro sa mga lingkod na ini ni Jehova inapod sa pangaran an indibidwal. Aram man ni Pablo an kahalagahan kan paggirumdom asin paggamit kan pangaran kan mga kapagtubod. Sa pagtatapos kan saro sa mga surat niya, kinumusta niya an labing 25 tugang na sinasambit an pangaran ninda, kaiba na an Kristiyanang si Persida, na manungod sa saiya si Pablo nagsabi: ‘Kinukumusta ko an satong namumutan na tugang na si Persida.’—Roma 16:3-15, BPV. *\n7 May mga elder na nadidipisilan sa paggirumdom nin mga pangaran. Pero, kun naghihinguwa nanggad sindang gibuhon iyan, garo man sana sinasabi ninda sa mga kapagtubod, ‘Mahalaga kamo sa sako.’ (Ex. 33:17) Partikularmenteng makakadagdag an mga elder sa kagayagayahan kan saindang mga tugang kun nagigirumduman ninda an saindang pangaran pag inaapod sinda na magkomento sa Pag-adal sa Torrengbantayan o iba pang pagtiripon.—Ikomparar an Juan 10:3.\n“KADAKUL AN GINIBO [NIYA] PARA SA KAGURANGNAN”\n8. Ano an sarong mahalagang paagi kun sain inarog ni Pablo an halimbawa ni Jehova sagkod ni Jesus?\n8 Ipinahiling man ni Pablo an saiyang interes sa iba sa pagtao nin sinserong komendasyon, na saro pang simpleng paagi tanganing makadagdag sa kagayagayahan kan mga kapagtubod. Huli kaini, sa iyo man sanang surat kun sain sinabi niya an saiyang pagmawot na makakontribwir sa kagayagayahan kan saiyang mga tugang, si Pablo nagsurat: ‘Dakula an sakong kamurawayan manungod saindo.’ (2 Cor. 7:4) An komendasyon na iyan siguradong nakapaugma sa puso kan mga tugang sa Corinto. Ipinahayag ni Pablo an siring na sabuot sa iba pang kongregasyon. (Roma 1:8; Fil. 1:3-5; 1 Tes. 1:8) Sa katunayan, pagkasambit niya ki Persida sa saiyang surat sa kongregasyon sa Roma, sinabi pa ni Pablo: “Kadakul an ginibo [niya] para sa Kagurangnan.” (Roma 16:12) Siguradong nakapakusog nanggad sa buot kan maimbod na tugang na ini an pag-umaw na iyan! Sa pagtao nin komendasyon sa iba, inarog ni Pablo an halimbawa ni Jehova sagkod ni Jesus.—Basahon an Marcos 1:9-11; Juan 1:47; Kap. 2:2, 13, 19.\n9. Taano ta an pagtao asin pag-ako nin komendasyon nakakadagdag sa espiritu nin kagayagayahan sa kongregasyon?\n9 Aram man kan mga elder ngunyan kun gurano kahalaga na sabihon sa mga tugang na inaapresyar sinda. (Tal. 3:27; 15:23) Pag ginigibo iyan nin sarong elder, garo man sana sinasabi niya sa saiyang mga tugang: ‘Nariparo ko an saindong ginibo. Nagmamakulog ako saindo.’ Asin kaipuhan nanggad kan mga kapagtubod na madangog an nakakapakusog na mga tataramon kan mga elder. Arog kan naeeksperyensiyahan nin dakul, sarong sister na mga 55 anyos an nagsabi: “Bihira akong umawon sa trabaho. Mayong pakiararaman duman asin yaon an kompetisyon. Kaya kun kinokomendaran ako nin sarong elder huli sa sarong bagay na nagibo ko para sa kongregasyon, talagang nakakaginhawa asin nakakapakusog iyan! Ipinapamati kaiyan sako na namumutan ako kan sakong langitnon na Ama.” Arog man kaiyan an namatian nin sarong brother na nagsosolong magurang asin nagpapadakula nin duwang aki. Kasuarin pa sana udok sa pusong kinomendaran siya nin sarong elder. Ano an epekto kaiyan sa saiya? An sabi niya: “Napakusog nanggad ako sa sinabi kan elder!” Iyo, paagi sa sinserong pagkomendar nin sarong elder sa mga kapagtubod, pinapakusog niya sinda asin dinadagdagan an kagayagayahan ninda. Bilang resulta, madadagdagan an kusog ninda na padagos na lumakaw sa dalan pasiring sa buhay ‘asin dai panluyahan.’—Isa. 40:31.\nPASTURAN AN KONGREGASYON NIN DIYOS\n10, 11. (a) Paano maaarog kan mga elder an halimbawa ni Nehemias? (b) Ano an makakatabang sa sarong elder na magtao nin espirituwal na balaog kun nagsusungko sa pagpastor?\n10 Ano an nangurognang mahalagang paagi kun sain an mga elder nagpapahiling nin personal na interes sa saindang mga tugang asin nakakadagdag sa kagayagayahan kan kongregasyon? Paagi sa pagkaigwa nin inisyatiba na tabangan an mga nangangaipo nin pamparigon sa buot. (Basahon an Gibo 20:28. *) Kun ginigibo iyan kan mga elder, inaarog ninda an espirituwal na mga pastor kan suanoy. Halimbawa, mangnuha an ginibo kan maimbod na paraataman na si Nehemias kan mahiling niya na an nagkapira sa saiyang mga tugang na Judio nagluya sa espirituwal. Segun sa pagkasaysay, tulos siyang tuminindog asin pinarigon an buot ninda. (Neh. 4:14) Ngunyan, gusto man kan mga elder na gibuhon iyan. Sinda ‘minatindog’—may inisyatiba—sa pagtabang sa mga kapagtubod na magin marigon an pagtubod. Tanganing makatao nin siring na personal na pamparigon sa buot, dinadalaw ninda sa harong an mga tugang kun itinutugot kan kamugtakan. Sa siring na mga pagsungko sa pagpastor, gusto nindang ‘magwaras sa sainda nin balaog nin espiritu.’ (Roma 1:11) Ano an makakatabang sa mga elder na magibo iyan?\n11 Bago an pagsungko sa pagpastor, kaipuhan nin sarong elder na magtao nin panahon na pag-isipan an manungod sa indibidwal na dadalawon. Anong mga kadipisilan an inaagihan niya? Anong mga bagay an makakapakusog sa saiya? Anong teksto o eksperyensiya nin sarong karakter sa Bibliya an aplikado sa kamugtakan niya? An siring na pag-isip-isip antes pa makakatabang sa elder na magin makahulogan an pakikipag-ulay, bakong ordinaryo sana. Durante kan pagsungko sa pagpastor, tinutugutan kan elder an saiyang mga tugang na ikapahayag an nasa buot ninda mantang siya atentibong nagdadangog. (Sant. 1:19) An sarong sister nagsabi: “Nakakaranga nanggad kun an elder sinserong nagdadangog.”—Luc. 8:18.\nAn pag-andam nakakatabang sa sarong elder na ‘magwaras nin balaog nin espiritu’ sa pagsungko sa pagpastor\n12. Sairisay sa kongregasyon an nangangaipo nin pamparigon sa buot, asin taano?\n12 Sairisay an makikinabang sa pagsungko sa pagpastor? Sinadol ni Pablo an mga kapwa magurang sa kongregasyon na ‘tawan nin atensiyon an bilog na aripumpon.’ Iyo, nangangaipo nin pamparigon sa buot an gabos na miyembro kan kongregasyon, kaiba na an mga parahayag asin payunir na dakul na taon nang maimbod na nag-uutob kan saindang ministeryo. Taano ta kaipuhan ninda an suporta kan espirituwal na mga pastor? Huling kun minsan an siring na mga makusog sa espirituwal haros biyo man na pinangluluyahan dahil sa mga problemang itinatao kan maraot na kinaban na ini. Tanganing iilustrar kun taano ta dawa an makusog na lingkod nin Diyos tibaad kun minsan nangangaipo man nin tabang nin sarong kaibaiba, estudyaran ta an sarong pangyayari sa buhay ni Hading David.\n‘TINABANGAN SIYA NI ABISAI’\n13. (a) Anong kamugtakan ni David an inaprobetsaran ni Isbi-benob? (b) Paano nagibo ni Abisai na iligtas si David?\n13 Dai nahaloy pagkatapos na lahidan an hoben na si David bilang an sunod na magigin hadi, inatubang niya si Goliat na gikan sa mga Refaim, sarong lahi nin mga higante. Si David, na makusog an buot, ginadan an higante. (1 Sam. 17:4, 48-51; 1 Cron. 20:5, 8) Pakalihis nin dakul na taon, sa pakikipaglaban sa mga Filisteo, napaatubang giraray si David sa sarong higante. Siya si Isbi-benob, na saro man na Refaim. (2 Sam. 21:16) Pero, sa pagkakataon na ini, dikit nang magadan si David kan higante. Taano? Bakong huli ta nawaran siya nin kusog nin buot kundi nawaran siya nin pisikal na kusog. An rekord nagsasabi: ‘Nakamati si David nin kapagalan.’ Kan mariparo ni Isbi-benob na nangluluya si David, tulos siyang ‘naghuna na magagadan niya si David.’ Pero, kan ibinikyaw na kan higante an armas niya ki David, tulos na ‘tinabangan si David ni Abisai na aking lalaki ni Zeruias, sinalakay an higante, asin ginadan ini.’ (2 Sam. 21:15-17, BPV) Dikit pang magadan si David! Siguradong nagpasalamat nanggad si David na binantayan siya ni Abisai asin tulos na tinabangan kan nameligro an buhay niya! Anong mga leksiyon an manunudan ta sa pagkasaysay na ini?\n14. (a) Paano ta mapapangganahan an arog-Goliat na mga kadipisilan? (b) Paano matatabangan kan mga elder an iba na maibalik an kusog asin kagayagayahan ninda? Magtao nin halimbawa.\n14 Sa bilog na kinaban, inuutob ta bilang banwaan ni Jehova an satong ministeryo sa ibong kan mga ulang na ginagamit ni Satanas asin kan saiyang mga alipores laban sa sato. An nagkapira sa sato napaatubang sa arog-higanteng mga kadipisilan, pero huli sa lubos na pagsarig ki Jehova, linabanan ta asin napangganahan an arog-Goliat na mga kadipisilan na iyan. Alagad, kun minsan, nakakapagal asin nakakapangluya nin buot an padagos na pakikipaglaban sa mga problema sa kinaban na ini. Sa arog kaiyan na kamugtakan, madali kitang madaog asin namemeligrong ‘magadan,’ o mapabagsak, kan mga problema na kaya ta kutanang mapangganahan. Sa siring na mga panahon, arog kan naeksperyensiyahan nin dakul, an napapanahon na pagsuporta nin sarong elder makakatabang na maibalik an satong kagayagayahan asin kusog. An sarong payunir na mga 65 anyos nagsabi: “May panahon kaidto na malain an pagmati ko, asin napapagal ako sa paghuhulit. Nariparo nin sarong elder na mabublay ako kaya nagdulok siya. Nakakapakusog an pag-uulay mi na basado sa sarong teksto sa Bibliya. Inaplikar ko an mga suhestiyon niya, asin nakinabang ako.” Sinabi pa niya: “Mamumuton nanggad an elder na idto huli ta tinawan niya nin atensiyon an pangluluya ko asin tinabangan ako!” Iyo, nakakapakusog sa buot na maaraman na may mga elder kitang padagos na mamumuton na nagbabantay sa sato asin, arog nanggad ni Abisai kan suanoy, pirmeng andam na ‘tumabang sa sato.’\n‘MAKAARAM KAMO KAN PAGKAMUOT KO SAINDO’\n15, 16. (a) Taano ta namumutan na marhay si Pablo kan mga kapagtubod niya? (b) Taano ta namumutan niyato an satong mapagmakulog na mga elder sa kongregasyon?\n15 Kalabot sa pagigin pastor an pagpapagal. Kun minsan, an mga elder dai napapaturog kun banggi huling sinda nahahadit asin namimibi para sa aripumpon nin Diyos o nagtatao nin espirituwal na suporta sa mga kapagtubod. (2 Cor. 11:27, 28) Pero, lubos asin maugmang inuutob kan mga elder an responsabilidad ninda, arog ni Pablo. Nagsurat siya sa mga taga Corinto: ‘Sa urog na kaugmahan ako maggagamit [kan] sako man sana asin mapagamit manungod sa saindong mga kalag.’ (2 Cor. 12:15) Iyo, huli sa pagkamuot sa mga tugang, lubos na ginamit ni Pablo an saiyang sadiri tanganing pakusugon sinda. (Basahon an 2 Corinto 2:4; Fil. 2:17; 1 Tes. 2:8) Bako nanggad makangangalas na namutan na marhay kan mga tugang si Pablo!—Gui. 20:31-38.\n16 Bilang mga lingkod nin Diyos ngunyan, namumutan ta man an satong mapagmakulog na Kristiyanong mga elder asin personal kitang nagpapasalamat ki Jehova sa pamibi huling itinao niya sinda. Nakakadagdag sinda sa kagayagayahan ta paagi sa pagpahiling nin personal na interes sa sato. Napapakusog kita kan saindang mga pagsungko sa pagpastor. Nagpapasalamat man kita huling pirme sindang andam na tumabang sa mga panahon na nagagabatan kita kan mga problema sa kinaban na ini. Iyo, an siring na maasikasong mga elder tunay na ‘mga kapwa trabahador para sa satong kagayagayahan.’\n^ par. 5 An iyo man sanang mga tugang hinapot pa, “Arin na kuwalidad an pinakainaapresyar mo sa sarong elder?” An haros gabos sa sainda nagsimbag, “Madaling dulukon.” Pag-uulayan an mahalagang kuwalidad na iyan sa sarong masunod na isyu kan magasin na ini.\n^ par. 6 An Marahay na Bareta Biblia (Bikol Popular Version)\n^ par. 10 Gibo 20:28 (NW): “Tawan nindo nin atensiyon an saindong sadiri asin an bilog na aripumpon, na sa tahaw kaiyan kamo ninombrahan kan banal na espiritu bilang mga paraataman, na pasturan an kongregasyon nin Diyos, na saiyang binakal paagi sa dugo kan saiyang sadiring Aki.”\nAN TORRENGBANTAYAN—PAG-AADALAN NA EDISYON Enero 2013


An laban nin taekwondo\nAn kawat na Taekeondo\nAn Taekwondo (sinusurat man na Taekwon-Do, Tae Kwon-Do, o Tae Kwon Do; 태권도; 跆拳道) sarong arte nin pagpakilaban na hampangan. Ini ginagamit sa depensa o sa pag'atake sa tunay na laban o bilang sarong kawat sa isports. An arteng ini naggikan sa Korea. Sa Koreano, an tae (태, 跆) boot sabihon "pagsikad o pagsagang kan bitis"; kwon (권, 拳) "pagbuntol o pagsagang kan kamot" asin an do (도, 道) an kahulogan "paagi", "metodo" o "arte". Kaya an taekwondo masasabi na "arte nin bitis asin kamot", o "arte nin pagsuntok asin pagsikad".\nIni kombinasyon nin teknik sa kombat, pagdepensa, isport, ehersisyo, asin kumboot sarong paghorophorop asin saro man na pilosopiya. Kan 1989, an Taekwondo saro sa pinakapopular na martial art sa kinaban sa bilang nin nag'aadal asin nagprapraktis kaini. Ini an nasyonal na isport sa Korea.\nKinua sa "https://bcl.wikipedia.org/w/index.php?title=Taekwondo&oldid=212438"\nMga martial art sa Korea\nKombat na isports\nHuring binago an pahinang ini kaitong 24 Agosto 2021, alas 08:03.


Tugtugan o musikahan? | Magbikol Kita\nSaturday, January 29, 2022, 2:28pm\nPublished on Sunday, October 11, 2020, 11:01pm\nMantang nagdadakol an mga paratugtog, parakanta, saka kompositor sa nagtatalubo na kinaban kan musika sa ronang Bikol, isinurat ko ini sa katuyuhan na makatabang sa mga musikong Bikolnon, urog na sa mga paratugtog, parakanta, solo man o myembro nin banda o grupo, asin para man sa mga nagkakapot o nagtutukdo nin mga organisasyon na buót pararumon asin patalubuon an saindang kakayahan sa paggibo nin musika. Igwa na man nin nagkakapirang mga apisyunado sa musika na igwa man nin parehong pagtulod.\nAn mga sasabihon ko digdi daing gayo detalyado huli ta buót ko sanang magtao nin magkakanigong pasakalye pasiring sa mga pwertahan nin mga tema na kaipuhan buksan asin diskubrehon para sa pagkaagimadbad pasiring sa pagpahiwas asin pagpararom kan kaaraman asin tibay sa musika, asin sa paagi kaini, kan musikang Bikolnon.\nInot, para mailaag sa konteksto an sakong piniling titulo, na iyong tutukaron ko digdi, buót kong sublion nguna an tataramon sa Tagalog na “musikahan” sa kakulangan nin maninigong termino sa Bikol kan buót kong ipaabot.\nKaibahan man kaini, buót ko man ngunang iayon, sa ngunyan, an pagkanta o paggamit nin boses nin tawo sa terminong “pagtugtog” o “tugtugan” sa rason na an boses nin tawo kaayon sa klasipikasyon na instrumento. Ini, asin iba pang mga ekipahe na ginagamit para marealisar an sarong pyesa, na madangog kan mga tawo, gabos ginagampanan an pagiging midyum na ginagamit kan musiko para matawan buhay an musika, nakasurat man o binilog saná sa ensayo.\nPara sa ibang mga paratugtog, dai kaipuhan makanuód magbasa o magsurat nin nota o aramon an mga panundo o panginot na mga konsepto kaini para maekspiryensya an pagtugtog. Para man sa iba, urog idtong an ginagamit na instrumento nag-aagyat nin pagbilog nin maninigong timbre asin detalye sa rikas kan ritmo, kaipuhan maaraman an mga panundon kan pagtugtog sa instrumentong kapot ninda.\nPara sako, huli ta dai gabos may kakayahan magbayad nin tutorial fee para sa music lessons, pwede an talento asin higos sa pag-ensayo, asin man an padagos na paghanap nin mga oportunidad na magtais kan kaaraman. Alagad kun katal an gawi-gawi sa pagtugtog sa mga prinsipyo asin disiplina na iyong nagtatao nin buhay sa musika, an ekspiryensya nagigin mapagal ta garo ini ekspiryensya nin haloy alagad marikas na pagdalagan na mayo man klarong direksyon o padumanan. Sayang an paghinguwa, an pagal, asin an oras. Igwa nin mga aspekto sa pagtugtog na kaipuhan tawan nin magkakanigong atensyon tanganing an lebel kan tugtugan madara sa mas may substansyang resulta, asin hararom na ekspiryensya, an musikahan. Saro ini sa mga rason kun tano dapat sa ensayo pa saná kaipuhan na an mga aspektong tutukaron ko digdi iyo an sentro nin katuyuhan kan sarong musiko bago pa sya maglaog sa ekspiryensya kan paggibo nin musika.\nSarong mantra na nanudan ko sa saro sa mga propesor ko sa Kolehiyo kan Musika sa Unibersidad kan Pilipinas iyo an “We do not just sing (or play an instrument), we make music.” Tuminadom nanggad ini sa sakong agimadbad kaya sa gabos na paghinguwa ko sa paggibo nin musika asin pagtukdo, pinagsisikapan ko na buháy ini, kun kaya para sako dakula an pagkakaiba kan tugtugan sa musikahan.\nPwede tang sabihon na igwang iba-ibang lebel an tugtugan.\nIgwa nin tugtugan na jamming sana, bunga nin biglaan na pagtipon nin mga may darang instrumento asin may parakanta. Igwa man nin tugtugan na preparasyon o ensayo sana. An level kan pagkaseryoso kan mga ensayo na iyan depende man sa kun ano an pigpeprepararan; kun ini konsyerto sa coliseum, sa simbahan, gig sa restobar, gig sa pabertdey ni meyor, o seryoso arog kan kompetisyon sa NAMCYA o major exams sa College of Music sa UP.\nNarumduman ko lugod si saro sa mga panel exams mi kaidto sa solfeggio, kun sain impromptu mong babasahon an mga notang nakasurat sa mabubulnot mong kapidasong papel hali sa garapon. Naghapot si sarong estudyante, “Sir, kung magkamali po ba pwede ulitin?” An simbag kan si propesor, “Oo naman. Next sem!” Makangirit, alagad arog kaiyan kaseryoso kun lalaugon an akademikong kinaban kan musika. Igwa man nin mga tugtugan na nasa aktwal nang okasyon, tanog ensayo man giraray. Para sako, mayo sa klase kan okasyon an rason kun kaipuhan seryoso an pag-ensayo o dai, kundi yaon sa kun gurano kararom o kadakula an pagkamuot kan sarong musiko sa musika.\nAn sarong tawo, pag nagpuon nang mamuot, gigibuhon nya an gabos, maski pagsakripisyo, makua nya sana saka marurip an misteryong nagtatao nin gayon sa saiyang pinapadangat. An tunay na musiko, arog man kaini an pagpadangat sa musika, mimidbidon asin lalaugon an misteryong nagpapagayon kaini, tanganing sa higot na pagkugos sa misteryong iyan, an musiko asin an musika magigin saro na sana. Alagad siring man sa pag-ilusyon, bako ining madali.\nAn musikahan, para sako, naghahagad nin rarom asin langkaw, asin hinahagad kani sa kompositor o performer an kadaklan—kun bako man na gabos—na substansya asin esensya kan musika, nasa lebel man nin ensayo o aktwal na pagpasali o performance.\n(Ipapadagos sa sunod na isyu.)


Home / Army / Bicol / Bicol News / PNP / Pulis, Army sa Bicol nasa full alert ngonian\nPulis, Army sa Bicol nasa full alert ngonian\nBicol Standard Newspaper Wednesday, December 19, 2018 Army, Bicol, Bicol News, PNP\nLEGAZPI CITY (Bicol Standard) -- Ibinugtak sa full alert an gabos na police sa Bicol Region kasunod kan serye nin pag atake kan mga communistang New People's Army (NPA).\nSegun ki Chief Supt Arnel Escobal, PNP Regional Office V chief, an mga NPA nag lansar nin serye nin pag-pamate sa mga police stations, sarong mobile force company asin sa sarong grupo nin mga soldados, digdi sa Bicol.\nMay posibilidad na mag-atake mga rebelde sa masunod na mga aldaw, kaya pirmeng nasa red alert status an mga pulis, sabi ni Escobal.\nMientrastanto, sarong companiya kan Special Action Force (SAF) an naghuhunting na ngonian kan mga NPA na iyo an responsable sa nasambit na pag atake.\nEnot kaini an CPP nag declarar nin "unilateral ceasefire" sa minasunod na mga fecha asin oras:\nAlas 12:01 nin aga sa Disyembre 24, 2018 abot alas 11:59 nin bangui sa Disyembre 26, 2018.\nPoon alas 12:01 nin aga sa Disyembre 31, 2018 abot alas 11:59 nin bangui sa Enero 1, 2019.\nAn Communist Party of the Philippines asin an New People's Army (CPP-NPA) macelebrar kan saindang founding anniversary sa fecha 26 ngonian na bulan (Diciembre).\nMaroromdoman na an liderato kan Armed Forces of the Philippines (AFP) nagsayuma na mag declarar nin ceasefire sa mga aldaw na pig nag declarar nin unilateral ceasefire an CPP-NPA, nin huli ta segun sainda mayo nin saysay an declarasyon, ta sinusurongan man sana sinda kan mga rebelde maski pa may ceasefire.\nPulis, Army sa Bicol nasa full alert ngonian Reviewed by Bicol Standard Newspaper on Wednesday, December 19, 2018 Rating: 5


Grupo nin kababaihan vs droga\nLakas ng kababaihan asin Mothers Against Drug Abuse sa tercer distrito kan Camarines sur nag uurulay kan saindang gigibohon na advocacia laban sa droga bilang suporta ki VP Leni Robredo, co-chair kan ICAD (dpa)\nAn Lakas ng Kababaihan Federation (LKF) asin Mothers Against Drug Abuse (MADA) sa tercer distrito kan Camarines Sur nag-asegurar nin suporta ki Bise Presidente Leni Robredo bilang co-chair kan Inter Agency Committee on Anti-Illegal Drugs (ICAD) asin nagtutubod sinda na kakayahon kan bise presidente saiyang bagong trabajo.\nSi Malou Alanis, president kan LKL asin lider kan MADA nagpahayag na kaipuhan suportaran ninda an Bicolanang bise presidente mantang saro sa prioridad kan administrasyon Duterte iyo an giyera laban sa droga.\nSinda nag-miting kan nakaaging aldaw matapos maghampang sainda si Robredo na hinahagad na susteniran an campaña sa droga bako lang sa ibang actividades.\nNagkaigwa sinda nin workshop nganing pakusogon an campaña sa droga sagcod sa mga barangay.\nKaipuhan an suporta kan mga Bicolano ki Robredo sa campaña sa droga sa tahaw kan dakul na mga kritiko contra sa saiya sa ICAD huli sa politica na mga kaalyado ni Duterte, sabi pa.\nAn LKF asin MADA liwat aatubangon kan bise presidente nganing haduyon kan saindang mga plano asin aramon si kamugtakan kan mga dating nagsuko sa awtoridad na nagpapangako dai na magiging envuelto sa ilegal na droga.\nMatapos kan miting ni Robredo sa grupo nin kababaihan, nag-atubang sa entrevista kan prensa asin pinahayag kaini na nakasumiter na siya ki Presidente Duterte kan enot na report.\nSinabi kaini, na siya pignombrahan bilang co-chairman kan ICAD, alagad an saiyang trabajo envuelto an paghaman nin mga pulicia asin mayo siyang superbisyon sa PNP asin sa iba pang departamento kan gobierno nasyonal.


Bicol!ano?: TERRA MATER: Solo Exhibit by Vicente Pado, Jr., sarong Bicolano\nTERRA MATER: Solo Exhibit by Vicente Pado, Jr., sarong Bicolano\nSa paagi nin Facebook, nabaretaan co an primerong solo exhibit ni Jun sa Gallerie Anna sa Megamall Art's section sa fourth floor. Naogma aco sa baretang ini. Aram co, an primerong ini may icaduwa asin masurunod pa.\nSa casagsagan can uran, nagduman aco sa Gallerie Anna asin sinirip an mga obra maestra ni Jun. Por dahel sa nag-aagrutong na panahon, dae co na inabutan an opening asin cutting of ribbon. Alagad an importante an maging parte sa ocasion na cun saen an sarong amigo nagtataong orgullo sa banwaang hinalean y dinaculaan, respeto sa capalibutan, asin dedicacion sa vocacion sa pagiging pintor.\nMientras na minamansayan co an cada obra maestra ni Jun, nagigiromdoman co an sacong capanahunan can aqui pa na nagcacawat asin nagigimata sa realidad nin buhay. Sarong banwaan lang an hinalean mi ni Jun - Milaor sa Camarines Sur (na ngonian may baretang babangaun sa duwang provincia).\nBuhay sa cada obra ni Jun an mga caoogmahan asin cainosentihan can mga aqui. Igwa man nin garo baga naghahapot sa capalibutan. An mga agi-agi asin imaginacion ni Jun nagbulos sa cuadra na iyo an nagpalatao sa osipon asin perspectiva na mawot iheras can mga colores nin emocion, gira nin cangangalasan, gurit nin cahaputan, azul nin cawat asin caringgaoan, anino nin catotoohan, asin liwanag nin pangitorogan - gabos sinarama can expriencia ni Jun.\nSaro sa mga nagsapod can sacong atencion iyo an obra na "Something for Fishy." An banwaang Milaor na dinaculaan mi ni Jun bantog sa baha. Caya an paglamutao saro sa mga pinaghuhugotan nin caogmahan pagbaha caiba an mga sira na naglalamierda sa mga dalan, sinasabat an sulog. Igwa man an banwaan nin salog asin mga sulong na nagtatao nin oportunidad na magbanuit. Nacanood man maglabog sa mga bobon asin paglaratawan nin sira sa salog.\nAn "Let the Fireflies" iyo an pinacadacula sa gabos. An suno co sa obra na ini iyo an pagtiripon nin mga aqui sa tahao nin mga ramog-ramog na nagtataong liwanag sa diclom. Siisay an dae man nangalas sa mga naglalayog asin maboboot na ramog-ramog? Giromdom co na madaling macadacop caini, alagad nunca puedeng darahon sa harong asin atamanon ta nawawara an ilaw asin mas magayon na yaon sa luwas, talingcas na naglalayog caiba an iba pa.\nMay mga iba pang obra siring can "Welcome Sun", "Tresplanting" asin "Scent of Affection" na magguguyod pasiring sa mga nacaaging panahon can an kinaban asin oras satuya, can an capalibutan parte can osipon ta, can an cacawat ta si bulan, sira, tubig, anino, cahoy, asin an gabos yaon satong cuadra nin caakian.\nDios mabalos Jun, asin congratulations!\nAn exhibit madunar hasta Julio 6, 2011 sa Galerie Anna sa 4th Floor sa Megamall, Mandaluyong City.\n(Siripon asin salingoyon an satong agi-agi can kita nacacalson/palda o nacachinelas pa lang.)\nPosted by Menandro Abanes at 2:53 AM\nLabels: Gallery, Jun Pado, Megamall, Milaor, Solo Exhibit, Terra Mater\nTERRA MATER: Solo Exhibit by Vicente Pado, Jr., sa...


Sayang an ginastos kan quarantine - Catanduanes Tribune\n𝘲𝘶𝘪 𝘛𝘢𝘯𝘨 𝘛𝘢𝘤𝘪𝘰\nWinasawas ni Rolly an limang banwaan sa sur na parte kan Isla Maogma, na an cadaclan na residentes nangaturog sa paghona na duman sa norte matama an bagyo.\nIyo na ini an panahon sa ngonian, bako nang gabos na bagyo paitaas o pantay an buag. Igua nang parabuso, nanusod ning inagihan kan nainot na Quinta.\nMurhi na kan magimata an gabos sa sobrang kusog kan hangin, tarakot na nagpatarago, binayaan na an mga nadistroso para sana makasalbar sa discuedo.\nMayad nganing mabilis an buag kan bagyo, ta kung arog qui Sening na ocho kilometros por ora an lakaw, daeng matadang kahoy na harong na gatindog.\nMagpasalamat kita sa Dios na buruhay pa an cadaclan asin ipamibi ta an mga nagadan…\nSa pagheling kan mga pilosopong tambay, mayad pa daang dae nanaltag nin pagcaon an mga local na gobyerno kan panahon nin quarantine, lalo na ta kulang pa man an kaso kan COVID-19 sa isla kan Marso hanggan Hulyo. Cotana dae ngona nag-imponer si Pay Digong kan nationwide na quarantine tanganing maisalbar an fondo.\nSayang an cuartang pinambakal nin bagas, sardinas, kape, azucar, noodles asin iba pa. Sayang an panahon na cotana nakatrabaho an cadaclan, lalo na an mga transport sector.\nKung isi ta sana na mangaipo kita nin perac para ipangtabang sa mga victima nin sunod-sunod na bagyo, an mga na-quarantine sana cotana an pinakaon nin masiram.\nSisay daw an mga dimalas na tawo sa gobyerno ngonian?\nHarimbawang igua pang uminabot na supertyphoon ta duwang bulan pa an maagui, sae na makitkit an mga alcalde, gobernador, bocal, consejal asin pag-iriba oras na sinda hagadan nin tabang?\nMahagad palan nin dispensa an caterer na nagpacaon nin nacaonong na sandwich duman sa nakilubong qui defunto Tang Ando Cua.\nHaman na daa an open letter of apology alagad dae na nailuwas sa social media ta naputol na an servicio sa cellphone asin internet.\nSobrang sanggatos katawo, kaibahan an enterong familia, an dinara sa ospital dahil sa pag-obra. Mayad nganing nagtao nin tabang pinansyal an familia kan Cua, cotana dacul na kasong criminal an aatubangon kan caterer.\nKung pira man an itao kan caterer duman sa mga dae na naabtan nin tabang, dae pang noticia. Tibaad lamang maghengoha bago pa man abtan nin reklamo sa municipio o sa Korte.\nMayad pa an mga taga-korte ta macarecibe ning durodaculang benepisyo sa maabot na Deciembre.\nInaprobaran na daa kan Korte Suprema an regalong maabot sa sarong bulan na sueldo pero dae mababa sa veinte mil pesos sa cada empleyado magpoon ordinaryong dyanitor janggan mga juez.\nAno man daw an marecibe kan mga empleyado sa municipio, provincia y mga oficina de gobyerno, lalo na itong mga daeng deligencia posibles sa mga proyecto?\nTuyo palan na nagparibod si Cong Hector minsan igua nang gadangadang na bagyo kan Hueves.\nDuman na ngani daa ini inabot ning kakusgan ni Rolly sa oficina ni gobernador.\nMayad na gibo ini, ta tibaad sa sobrang barik-barik ni TGP partylist Cong. Bong Teves, siya na an mabidbid na representante kan distrito nin Catanduanes.\nAlagad, bako man sala ni Manoy Hec kung dae siya nakaparibod cada bulan. Goslab na man an satong congressman y bawal na ngani magparaluwas lalo na ta GCQ an Metro Manila.\nNatural, habo man an saiyang mahal na agom y familia na siya maolakitan nin COVID por sobre sa saiyang trabaho, lalo na ta dacul na man an na-COVID sa Batasang Pambansa.\nSabuton ta na an trabaho nin congresista nasa Congreso y dae man puedeng siya manghagad nin fondo o magproponir nin ley sa paagi sana nin Zoom o telepono. Kaipuhan man guiraray an diit na hinghing, hapiyap y lahidlahid sa mga tawong kapot an kaban nin gobyerno.\nDUTERTE PINAKAPOPULAR NA LIDER SA BUONG MUNDO


‘‘Stay Order’’ nagpabalik sa puesto ki Bongalonta, dai nakakalaog sa opisina\nPili, Camarines Sur --- Buelta sa puesto an sinuspending alcalde Tomas Bongalonta sa banwaan na ini matapos saiyang marecibe an ‘‘Stay Order’’ kan Lunes, Marso 8 hale sa Malacañang alagad pinaagi sa opisina rehiyonal kan Department of Interior and Local Government na pirmado ni director Anthony Nuyda.\nAlagad sagcod sa sinusurat an baretang ini kasoodma dai siya nakakalaog sa Office of the Mayor mantang pinakandadohan kan nagtukaw na Acting Mayor Marivic Solano.\nPinadarahan na nin surat ni Bongalonta si Solano nganing i-turn over an liabe nganing makalaog sa tamang opisina kan jefe ejecutivo mantang sagcod kasoodma an saiyang temporaryong opisina sa Sports Complex kan saindang banwaan.\nKan magprobar na maglaog sa opisina an alcalde nagkaigwa nin tensyon huli kan mga kanya-kanyang suportadores kan acting mayor asin an nagbubueltang alcalde na pig-ulang nganing dai magpirit mag laog sa opisina.\nDai na nag-insister an alcalde na rangakahon an saiyang opisina envez nagpahunod nagbugtak nalang nin lamesa sa Sports Complex nganing gibohon niyang opisina.\nNaging marikas an aksyon kan Malacañang mantang an duwang bulan na preventive suspension sa alcalde pig-implementar sana kan opisina ni Gobernador Migz Villafuerte kan Febrero 15.\nNagkaigwa nin programa sa Plaza kan pagbuelta sa puesto kan alcalde nganing ipaliwanag sa publiko an ‘‘Stay Order’’ kan Malacañang. Nagpaheling man nin suporta sa jefe ejecutivo iyo sinda Congressman Gabby Bordado kan tercer distrito kaibanan an saiyang Chief of Staff dating Alcalde Abang Mabulo, dating Congressman Rolando Andaya Jr., Alcalde Madel Alfelor kan Ciudad nin Iriga, mga miembros kan junta provincial kan oposisyon asin iba pang alcalde sa Camarines Sur.\nSi Bongalonta, pigpasa-irarum sa duwang bulan na preventive suspension ni Gob. Villafuerte huli sa caso administrativo sa reclamo na pigpadagos niyang magpunksyonar sa puesto si Municipal Administrator Rex Resuena apesar na pigbasura kan Sangguniang Bayan an kumfirmasyon kan nombramiento maging kan Civil Service Commission. (dpa)


RLL nagpapatios sa mga paraoma\nCiudad nin Sorsogon --- An Rice Liberalization Law iyo man giraray an nakaka-apekto sa sektor nin paraoma puon na maaprubaran ini ni Presidente Rodrigo Duterte kan 2018 asin iyo an kurahaw kan sektor nin paraoma na ibasura sa mga protest rally sa huring State of the Nation Address kan Presidente.\nSi Fernando Balmaceda, parapahayag kan ISambayan sa Sorsogon an bagay na ini pigbuyagyag kan grupo nin paraoma Samahan ng mga Magsasaka sa Sorsogon (SAMASOR), kabale sa Kilusang Magbubukid ng Pilipinas (KMP) Bikol base sa saindang pag-aadal kun ta’no ta mas nagruro an kamugtakan kan pagbuhay nin mga paraoma.\nSaro saindang pigbasehan iyo an resulta sa survey kan Philippine Statistics Authority (PSA) sa kainturohan na populasyon, an nangengenutan na halangkaw an pagtios iyo an paraoma na nagsakat na sa 31.6 por ciento nagsunod an sektor nin parasira 26.2 por ciento.\nSinabi pa na kan mayo pang RLL na inaprubaran kan presenteng administrasyon Duterte dai pang gayo apektado an mga paraoma alagad biglang nagtios an sektor na ini mas lalo na ngunian na pandemya.\nKan premirong taon kan RLL si presyo kan paroy sa Bicol nagparababa sagcod sa P8, P9 hale sa dating P20 asin padagos pang pigkakastigo an sektor kan hababang presyo.\nNakinabang kan controvercial na ley iyo si mga higanteng rice traders mantang sinda an nagdidikta kan presyo kan bagas sa mercado.\nKan panahon na dai pa na-aaprubaran ni Duterte an ley an manlaen-laen na organisasyon nin paraoma sa nasyon nagpetisyon na dapat ibasura an RLL mantang sinda an apektado, alagad pinirmahan man giraray.\nSa mga ginibong protest rally sa manlaen-laen na provincia sa nasyon asin Manila an isyu sa RLL Law kabale sa saindang pigrereclamo sa administrasyon Duterte. (dpa)\nSinabayan nin protest rally sa Plaza Rizal kan Ciudad nin Naga nin progresibong grupo sa Camarines Sur an huring State of the Nation Address ni Presidente Rodrigo Duterte na tinawan nin bagsak na grado. Sa saindang mga placards pigdedenuncia an puros pangako dai man nakumple matatapos na an saiyang anom na taon sa Malacañan. Saiyang pig-urgolyo an bilyones pesos na build-build-build program alagad dakul an mga nagkakagurotom na Filipino. (BAYAN CSUR FB)


Buhi asin Bato lakes, nagsapo nin fish kill - BICOL STANDARD | Bicol News\nHome Camarines Sur Environment News Buhi asin Bato lakes, nagsapo nin fish kill\nBuhi asin Bato lakes, nagsapo nin fish kill\nBUHI, Camarines Sur October 19, 2016 (Bicol Standard) – Tulong barangay sa banwaan digdi an nagsasapo ngonian nin lagdoan na pagkagaradan kan mga sira huli kan pagbaba kan supply kan oxygen sa tubig na nagpoon kan sarong aldaw.\nPhoto via Nonie Enolva\nIni an sabi ni Nonie Enolva, an parataram kan Bureau of Fisheries and Aquatic Resources (BFAR) sa Bicol.\nAn mayormenteng tinamaan kan problema iyo an mga sira sa barangay kan Iraya, Tambo asin Cabatuan.\nAfuera kaini, nanotaran ngonian na aldaw na nagpoon na man an pagkagaradan kan tubig sa Bato Lake.\nHuli kan siring na pangyayari nagbulasok nang entero an presyo kan sira sa tabang, orog na an tilapia, na inaataman sa duwang mga banwaan.\nAn presyo ngonian kan kada kilo nin tilapia nag-aabot na sana sa P10 hasta P20, asin parateng nagkukuli-kuli pa an mga parabakal.\nBase sa report ngonian na aga, orog pang naghiwas an mga lugar na naheling na nagraralataw asin nagkakagaradan an mga tilapia.\nPighahaditan kan mga residentes kan sinambit na mga lugar ta pwedeng magcausa nin mas dakulang problema sa saindang negosyo asin orog na sa salud kan mga tawo.\nMientrastanto, report kan BFAR sa Bicol, lampas sa P4 milyones an danyos sa mga fish cages sa Buhi.\nAn hiwas kan danyos sa Lake Bato an pig-aaram pa sana ngonian.\nSabi sa paliwanag ni Enolva, an causa kan pagkagaradan kan mga sira iyo an inaapod na “upwelling” kan tubig hale sa irarom kan tubig.\nMay posibilidad na arog kan enot an fish kill nangyari huli sa pag lataw kan kulang nang oxygen na tubig kan danao nin huli sa maati asin mahibog nang tambak nin mga bahog nin sira na nagtundag sa irarom kan mga fish cages.\nSabi pa ni Enolva may plano ngonian an saindang opisina na magdistribuir nin mga fingerlings nin sira para mahipnoan an mga nagkagaradan na sira sa danao.\nBuhi asin Bato lakes, nagsapo nin fish kill Reviewed by Bicol Standard on Wednesday, October 19, 2016 Rating: 5\nTags : Camarines Sur Environment News


Si Justin Trudeau\nSi Justin Pierre James Trudeau MP (namundag Desyembre 25, 1971) sarong pulitikong taga-Kanada asin Primer Ministro-designado kan Kanada. An saiyang partido na saiyang pinamamayohan, an Partido Liberal, hustong guminana sa 2015ng eleksyon federal. Sa pagsumpa niya, siya na an ikaduwang pinakahubin na Primer Ministrong matukaw, an pinakahubin iyo si Joe Clark. Siya an matuang aki ni Pierre Trudeau na saro man nangagin ika-15ng Primer Ministro kan nasabing nasyon.\nSi Trudeau namundag sa Ottawa asin nag'adal sa Kolehiyo Jean-de-Brebeuf. Nakamit niya an Batsilyer en Artes sa literatura sa Unibersidad McGill asin sa Edukasyon sa Unibersidad nin British Columbia asin ta nailawan siyang enot na gayo kan siya tuminaram sa pagpahumale kan saiyang ama sa pagdapit kaini sa paglubong. Pakatapos pag'adal siya nagtukdo sa Vancouver, nag'adal engineering asin nagpoon magkua nin Masters sa Environmental Geography. Naglataw siya sa atensyon nin publiko sa pagbusol nin mga iba-ibang adbukasiya manta na nagpapel siya sa TV miniseries The Great War kan 2007.\nNagbuntog siyang orog sa pulitika pakagadan kan saiyang ama asin nangagin siyang representante para sa Papineau sa House of Commons kan eleksyon federal kan taon 2008. Kan Septyembre 2009, siya nanombrahan sarong kritiko kan Partido Liberal para sa Youth asin Multiculturalism. Kan Septyembre 2009, nagin naman siyang kritiko para sa Youth, Citizenship asin Immigration. Kan madaog sa eleksyon federal an Partido Liberal kan 2011, asin ta si Michael Ignatierr nagbutas komo lider sa LIberal, an interem na lider na si Bob Rae pignombrahan siyang kritiko para sa Post Secondary Education, Youth and Amateur Sport. Kan 2013, ginana niya an liderato kan Partido Liberal. Sa 2015 eleksyon federal, nadaog niya si Primer Ministro Stephen Harper na iyo an may renda kan Partido Conservative, mala ta hale sa 36 na tukawan, nasikwit kan saiyang partido an 184 tukawan sa House of Commons, bagay na pambihira asin enot pa sanang nangyari ini sa eleksyon sa Kanada na may dakulaon na lukso sa bilang nin ginanang tukawan.\nSi Tradeau nanompongan an saiyang maaagom na si Sophie Grégoire kan sinda mga aki pa ta si Sophie kaklase, kagubay asin katood kan saiyang ngohod na tugang si Michel. Nagkasumpongan naman sinda liwat kan Hunyo 2003 kan ini si Grégoire saro nang personalidad sa telebisyon Quebec asin nagin kapwa-kagbusol kan sarong charity ball. Dangan an pag'iriba ninda nagbunga sa pag'ilusyonan, mala ta kan Oktobre 2004 pormal nang magka'ilusyon asin kan Mayo 28, 2005, nagpakarasal sa sarong seremonya Katolika sa simbahan nin Sainte-Madeleine d'Outremont duman sa Montreal. Sinda igwang tolong aki: Xavier (namundag Oktobre 2007), Ella-Grace (Pebrero 2009), asin Hadrien (Pebrero 2014).\nKan Hunyo 2013, duwang bulan pakanangagin siyang pamayo kan Partido Liberal, an mag'agom pinabakal saindang harong sa Côte-des-Neiges sa Montreal asin nagkua nin sarong paarkilahan na harong sa Rockcliffe Park duman sa Ottawa, na iyo an ineerokan ni Trudeau kan an saiyang ama na si Pierre Poon Ministro pa asin duman man nakaestar.\n↑ http://www.cbc.ca/news/politics/canada-election-2015-voting-results-polls-1.3278537 Kinua 25-10-015\n↑ http://edition.cnn.com/2015/10/19/world/canadian-election/ Kinua 25-120-15\n↑ http://www.thestar.com/news/canada/2015/10/20/your-post-election-coverage-at-a-glance.html Kinua 25-10-15\n↑ http://www.hamiltonnews.com/news-story/5968550--we-re-back-trudeau-tells-allies-abroad/ Kinua 25-10-15\n↑ http://news.nationalpost.com/news/canada/justin-trudeau-elected-liberal-leader-in-landslide-victory Kinua 28-10-15\n↑ http://www.reuters.com/article/2015/10/20/us-canada-election-idUSKCN0SD17X20151020 Kinua 28-10-15\n↑ http://edition.cnn.com/2015/10/19/world/canadian-election/ Kinua 28-10-15\n↑ http://www.inquisitr.com/2507484/justin-trudeau-liberals-win-majority-in-canadian-federal-election/ Kinua 28-10-15\n↑ http://www.cbc.ca/news/canada/justin-trudeau-weds-1.554781 Kinua 25-10-15\n↑ http://www.thestar.com/news/canada/2014/03/13/thats_hadrien_trudeau_new_baby_new_spelling.html Kinua 25-10-15\nKinua sa "https://bcl.wikipedia.org/w/index.php?title=Justin_Trudeau&oldid=209420"\nMga Primer Ministro kan Kanada\nHuring binago an pahinang ini kaitong 15 Hulyo 2021, alas 22:11.


BASAHON SA Afrikaans Albanian Aleman Amharic Arabic Armenian Aymara Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik Español Estonian Ewe Finnish Ga Georgian Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italiano Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Maltese Maya Mixe Mongolian Myanmar Nahuatl (Central) Nahuatl (Northern Puebla) Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Pranses Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Venda Vietnamese Waray-Waray Wolaita Xhosa Yoruba Zapotec (Isthmus) Zulu\nANO an namamatian mo pag naiisip mo an paggurang? Dakul an nahahadit, napupurisaw, asin natatakot pa ngani. Negatibo kaya an parating naiisip sa paggurang, arog kan kurubot na kublit, maluyang hawak, pagkamalilingawon, asin hirilangon.\nPero, iba-iba an naeeksperyensiyahan kan mga tawo sa paggurang. An iba medyo makusog pa an hawak asin alisto pa an isip dawa gurang na. Huli sa pag-uswag sa medisina, nabubulong o nakokontrol kan iba an grabeng hilang. Kaya sa ibang nasyon, nagdadakul an nabubuhay nin mas halawig asin may marahay na salud.\nNakakaeksperyensiya man o dai nin mga problema na konektado sa paggurang, gusto pa man giraray kan kadaklan na magin maugma sagkod sa paggurang. Paano? An sarong bagay, nakadepende iyan sa satong sabuot saka sa pagigin handang akuon asin atubangon an pagbabagong ini sa buhay. Makakatabang sa sato an simple asin praktikal na mga prinsipyo sa Bibliya.\nMAGIN MAHUYO: ‘Yaon sa mga mahuyo an kadunungan.’ (Talinhaga 11:2) An sinabi digding ‘mga mahuyo’ puwedeng nanunungod sa mga may edad na na inaako na limitado na an magigibo ninda. Dai ninda iyan pigninigaran o binabaliwala. Si Charles, 93 anyos na taga Brazil, nagsabi: “Kun mabubuhay ka nin halawig, magurang ka talaga. Dai mo na maibabalik an panahon.”\nPero an pagigin mahuyo dai nangangahulugan nin pagkaigwa nin negatibong kaisipan na “Gurang na ako, kaya dai na akong pakinabang.” An arog kaiyan na sabuot nakakahali nin entusiyasmo. “Kun ika manluya sa panahon nin kasakitan, máluya ka man nanggad,” an sabi kan Talinhaga 24:10 (BPV). * Imbes, an mahuyong tawo nagpapahiling nin kadunungan, na ginigibo an saiyang pinakamakakaya.\nSi Corrado, 77 anyos na taga Italia, madunong na nagsabi: “Kun patukad kang nagmamaneho, magkambiyo ka tanganing dai magadan an makina.” Iyo, kaipuhan gumibo nin mga pagliliwat kun naggugurang na. Nanudan ni Corrado saka kan agom niya na magin timbang sa mga gibuhon sa harong. Dai na sinda nagpaparasibot tanganing dai mapagal nin biyo sa maghapon. Realistiko man si Marian, 81 anyos na taga Brazil. “Nakanuod akong alalayan an sadiri ko,” an sabi niya. “Nagpapahingalo ako nin dikit bago an sunod na gibuhon kun kinakaipuhan. Nagtutukaw-tukaw ako o naghuhuruhigda tanganing magbasa o magdangog nin musika. Inako kong dai ko na magigibo an arog kan dati.”\nMAGIN TIMBANG: ‘An mga babayi magsamno nin gubing na mabini, na may kasupganan asin kamayukudan.’ (1 Timoteo 2:9) An “gubing na mabini” digdi nagpaparisa nin pagigin timbang asin marahay na pagpili. Si Barbara, 74 anyos na taga Canada, nagsabi: “Hinihinguwa kong magin maayos asin malinig. Habo kong magin losyang huli sa kaisipan na ‘gurang na ako; mayo na akong pakiaram kun anong itsura ko.’” Si Fern, 91 anyos na taga Brazil, nagsabi: “Minsan, nagbabakal ako nin bagong bado ta nakakarahay man sa pagmati.” Kumusta man an may edad nang mga lalaki? “Hinihinguwa kong magin posturado, na nagsusulot nin malinig na bado,” an sabi kan 73 anyos na si Antonio na taga Brazil. Dapit sa personal na kalinigan, an sabi pa niya: “Nagkakarigos ako saka nag-aahit aroaldaw.”\nPero, importante na dai mahadit sa itsura sagkod sa punto na mawara na an ‘kamayukudan’ o tultol na isip. Si Bok-im, 69 anyos na taga South Korea, timbang an kaisipan kun dapit sa pagbado. Sabi niya: “Aram kong dai na bagay sako an ibang bado na isinusulot ko kan ako hoben pa.”\nMAGIN POSITIBO: ‘Mapagal an lambang aldaw para sa nasasakitan, alagad an tawong maugma igwa nin nagdadanay na bangkete.’ (Talinhaga 15:15, BPV) Mantang nagkakaedad, tibaad makamati kamo nin negatibo pag nagigirumduman nindo kan hoben kamo saka makusog pa asin an dakul na bagay na nagigibo nindo kaidto. Natural sana iyan. Pero, hinguwahon na dai magpadaog sa arog kaiyan na sabuot. Kun pagpaparaisipon an nakaagi, mamumundo kamo asin madidisganar na gibuhon an kaya pa nindong gibuhon. Si Joseph, 79 anyos na taga Canada, positibo an kaisipan: “Hinihinguwa kong ikaugma an mga bagay na nagigibo ko pa, saka dai magsentir sa mga dai ko na nagigibo.”\nAn pagbasa saka pag-adal makakatabang man saindo na magin positibo asin pinapahiwas kaiyan an kaaraman nindo. Kaya sagkod sa makakaya nindo, maghanap nin mga pagkakataon na magbasa asin makanuod nin bagong mga bagay. Si Ernesto, 74 anyos na taga Pilipinas, nagpapasiring sa librarya asin naghahanap nin interesanteng mga libro na mababasa. “Gustong-gusto ko pa man giraray mag-adventure asin magpasyar sa ibang lugar paagi sa pagbasa,” an sabi niya. Dawa masakit, si Lennart, 75 anyos na taga Sweden, nag-adal pa nin ibang lengguwahe.\nMAGIN MATINAO: “Magtao kamo, asin tatawan man kamo.” (Lucas 6:38) Ugalion na magtao sa iba kan panahon nindo asin materyal na mga bagay. Mamamatian nindo na may nagibo kamo saka magigin maugma kamo. Si Hosa, 85 anyos na taga Brazil, naghihinguwang makatabang sa iba dawa may pisikal na limitasyon. Sabi niya: “Inaapudan saka sinusuratan ko an mga amiga kong may hilang o pinangluluyahan nin buot. Kun minsan, pinapadarahan ko sinda nin simpleng regalo. Nagluluto man ako nin kakanon o naggigibo nin pandulsi para sa mga may hilang.”\nKun matinao kita, napapahiro an iba na magin matinao man. “Kun nagpapahiling ka nin pagkamuot sa iba, napapahiro sinda na mamutan saka padangaton ka,” an sabi ni Jan, 66 anyos na taga Sweden. Iyo, mahihiling sa tawong matinao an pagkamuot asin pagpapahalaga na ikinakaugma kan iba.\nMAGIN MAINAMIGO: ‘An tawong mayo nin iniisip kundi an sadiri, dai [nakikiiba] sa kapwa; asin sasarungaton niya an lambang marahay na kaisipan nin iba.’ (Talinhaga 18:1, BPV) Tibaad kun minsan, gusto nindong magsolo, pero likayan na isuway an sadiri o dai na makipag-ulay. Si Innocent, 72 anyos na taga Nigeria, nauugmang makaibanan an mga amigo niya. “Nauugma akong makiiba-iba sa mga tawong lain-lain an edad.” Si Börje, 85 anyos na taga Sweden, nagsabi: “Hinihinguwa kong makaibanan an mga hoben. Kun nahihiling ko an kakusugan ninda, pagmati ko hoben giraray ako—dawa sa panglaog sana.” Paminsan-minsan, imbitaran an mga amigo nindo. Si Han-sik, 72 anyos na taga South Korea, nagsabi: “Iniimbitaran ming mag-agom sa pagtiripon-tipon o pamanggihan an mga amigo mi na lain-lain an edad—mga may edad saka hoben.”\nAn mainamigong tawo nakikipagkomunikar, asin sa pakikikomunikar kaipuhan na makipag-ulay asin magdangog sa kaulay. Magpahiling nin interes sa iba. Si Helena, 71 anyos na taga Mozambique, nagsabi: “Mainamiga ako saka nagpapahiling nin dignidad sa iba. Dinadangog ko an sinasabi ninda ‘nganing maaraman ko kun ano an nasa buot saka gusto ninda.” Si Jose, 73 anyos na taga Brazil, nagsabi: “Gustong makaiba kan mga tawo an saro na dinadangog an kaulay niya—saro na may empatiya saka interesado sa iba, nagtatao nin komendasyon sa tamang panahon, saka tataong magpangisi.”\nKun sinasabi nindo an nasa buot nindo, hinguwahon na an mga tataramon nindo ‘tinimplahan nin asin.’ (Colosas 4:6) Magin maginirumdom asin nakakapakusog.\nMAGIN MAPAGPASALAMAT: “Magpasalamat kamo.” (Colosas 3:15) Pag tinatabangan kamo, apresyaron iyan. An pagpapasalamat nakakatabang na magkaigwa nin marahay na relasyon sa iba. “Dai pa sana nahahaloy, nagbalyo kaming mag-agom hali sa samong harong pasiring sa sarong apartment. Dakul kaming amigo na nagtabang samo. Dakulaon an pasasalamat mi sainda. Nagpadara kami nin mga kard nin pasasalamat na ginibo mi espesyalmente para sainda. Puon man kaidto, iniimbitaran mi an pira sainda na magkakan samo,” an sabi ni Marie-Paule, 74 anyos na taga Canada. Si Jae-won, 76 anyos na taga South Korea, nagpapasalamat sa pagpapasakay saiya pasiring sa Kingdom Hall. Sabi niya: “Nagpapasalamat akong maray sa gabos na tabang na ini kaya hinihinguwa kong magtao man nin pang-gasolina. Kun minsan, nagtatao ako nin simpleng regalo na may halipot na surat nin pasasalamat.”\nUrog sa gabos, magin mapagpasalamat sa mismong buhay nindo. ‘Marahay pa an ayam na buhay kisa kan leon na gadan,’ an pagirumdom kan madunong na si Hading Solomon. (Parahulit 9:4) Iyo, kun may tamang sabuot saka handang makibagay, talagang posible na magin maugma sagkod sa paggurang.


SABI KAN PCSO: Operasyon kan STL ipapadagos\nDawa igwang panindugan an lokal na gobierno contra sa operasyon kan Small Town Lottery (STL) alagad base sa charter kan Philippine Charity Sweeptakes Office (PCSO) an Evenchance Gaming Corporation puedeng ipadagos an saindang operasyon dawa mayong business permit an LGU.\nIni an mga pahayag sa Bicol Mail ni Camarines Sur PCSO Provincial Manager Jobet Ramos kasunod kan naging decision kan lokal na gobierno kan Ciudad nin Naga na saindang kinokontra an ano man na operasyon kan sugal maging kan Evenchance sa ciudad dawa pa ini legal.\nDai palang nahahaloy pig-veto ni Alcalde John Bongat an resolution of no objection kan Sanggunian Panlungsod sa operasyon kan STL.\nIgwa nang decided cases kaini an corte arog kan nangyari sa sinangat na caso kan LGU Cebu contra sa STL operator maging si caso sa pagbugtak nin lotto station na pigcontra kan LGU Laguna, sagcod na nagsangat nin caso sa corte an Sanggunian Panlalawigan kan Laguna alagad mayo man nangyari paborable an naging decisyon kan jusgado sa lotto operation, sabi pa ni Ramos.\n‘’May permit man o mayo an LGU puedeng magpadagos an operasyon kan STL asin puedeng sangatan nin caso an arin man na awtoridad na maarestar kan mga bet collector’’, sabi pa.\nSa caso na pigsangat kan Ciudad nin Mandaluyong sa Regional Trial Court Branch 213 na hinahagad bawion an pig-isyung authority to operate sa operasyon kan Evenchance Corporation alagad ibinasura man giraray an petisyon kan LGU, gustong sabihon magpapadagos an operasyon kan Evenchance, sabi pa.\nKun magpadagos man an STL sa Ciudad nin Naga dawa mayong business permit mayo nang problema legal mantang nationwide ngani an operasyon kaini alagad kun mawot kan City Hall na ‘’i-challenge’’ puedeng gibohon.\nSinabi pa na kaipuhan sanang completohon kan Evenchance an saindang mga rekisitos asin iba pang documentos, kun andam na an corporasyon dapat inpormaran an PCSO Naga Branch asin sainda man ining iindorsar sa main office na iyo an ma-aprobar kun nuarin dapat magpoon.\nAPLIKASYON KAN EVENCHANCE APROBADO NA KAN PCSO\nAntes kan Peñafrancia fiesta, sinabi ni Alcalde Bongat sa miembros kan media na saiyang narecibe an surat ni PCSO General Manager Alexander Balotan na nag-iinpormar na an ahencia inaprobaran na an aplikasyon kan Evenchance nganing magpadagos kan saindang operasyon sa Ciudad nin Naga kasunod kan naging decisyon kan jusgado.\nPigpaliwanag kan PCSO an saindang objetibo kan STL game nganing makakalap nin fondo para sa mga programa sa salud kan LGUs asin medical assistance sa mga pasyente na maninigong tabangan kan ahencia.\nPanlaban sa ilegal na sugal na jueteng asin makakatabangan pa sa mayong trabajo.\nAfuera sa surat kan PCSO kan Septiembre 5, 2018 nagsurat man ki Alcalde Bongat si Jerome Bañez, Vice President kan Evenchance na naka-attached an surat kan PCSO asin nagpapahayag na por cortesia makua giraray sinda nin business permit sa City Hall.\nAlagad an sabi kan jefe ejecutivo na ‘’consistent’’ an saiyang panindugan laban sa ano man na forma nin sugal.


MATAPOS AN DOCENG TAON: Capitolyo Provincial nakapili na nin permanenteng PD\nInabot nin doceng taon an gobierno provincial kan Camarines Sur nganing makapili nin permanteng provincial director kan PNP Provincial Office sa presenteng administrasyon na ni Gobernador Migz Villafuerte na yaon na sa ika-duwang termino.\nNasa high morale ngonian an Capitolyo Provincial asin nagcierto nin sinto por cientong suporta an jefe ejecutivo kan provincia sa bagong PD na si Sr. Supt. Jerry Bearis.\nKan huring termino kan saiyang lolo na si Gobernador kaidto Luis Villafuerte asin sundo na natapos an siyam na taon ni dating Gobernador asin ngonian Congresista LRay Villafuerte kan segundo distrito, na ama kan joven na gobernador anas OIC asin Acting Provincial Director na ngonian sana nakapili an Capitolyo Provincial nin permanteng provincial director.\nSinabi kan gobernador napili niya si Bearis huli kan saiyang naheling na kakayahan na sa laog sana nin pitong bulan komo Provincial Director kan Masbate napili bilang Best Provincial Director asin halangkaw pa si acomplisimiento sa campaña laban sa ilegal na droga asin iba pang kriminalidad.\nAfuera kaini, naging jefe de pulicia sa Ciudad nin Iriga asin anom pang mga banwaan digdi sa Camarines Sur. Sarong Bikolano na tubong Nabua, aram niya an geograpiya asin cultura kan provincia, sabi pa ni Villafuerte.\nBase sa Local Government Code an jefe ejecutivo kan provincia iyo an may poder na magpili kan permanteng pamayo kan PNP gikan sa limang nominado kan PNP Regional Office na narealisar sa administrasyon kan presenteng gobernador.\nSi Bearis, nag-asumir sa puesto sa ginibong simpleng ceremonia kan Marso dos sa PNP Provincial Office, Concepcion Grande, Ciudad nin Naga na pinangenotan ni Regional Director Chief Supt. Melvin Ramon Buenafe asin sa precencia kan joven na gobernador.\nSaiyang pigribayan si dating Acting Provincial Director Sr. Supt. Walfredo Pornillos na saro man Bikolano asin taga Nabua, CamSur asin destino na ngonian sa Camp Simeon Ola, Ciudad nin Legaspi. (DPA)


Linaw Program, tarabangan sa kalinigan kan salog Naga\nAn Salvar Salog na dating pigpunan kan mga nakaaging administrasyon kan City Hall nganing maprotehiran an kalinigan kan Naga river, mas pinapusog ngonian sa paagi kan Naga Linaw Program alagad dai susulohon kan ciudad envez katuwang an iba pang ahencias de gobierno.\nPigtugdas an programa sa paagi kan executive order ni Alcalde Nelson Legacion sagcod nagkaigwa nin pirirmahan na memorandum of agreement an ciudad sa pangenot ni Alcalde Legacion, Engr. Alexander Caning pamayo kan City Environment and Natural Resources Office, PENRO Grace Carino kan Department of Environment and Natural Resources kan Camarines Sur asin Lilian Ordino, PEMU CamSur Officer asin suportado kan maabot sa 22 na mga industry partners an nagpahayag kan saindang interes sa pag-implementar kan programa.\nLINAW PROGRAM. Hali sa wala pasiring sa too sinda, ENRO Officer Engr. Alexander Caning, Alcalde Nelson Legacion, PENRO Grace Cariño kan DENR Camarines Sur asin Lilian Ordeno EMB officer kan CSur nag-aatubang sa press conference matapos kan ginibong pirirmahan sa memorandum of agreement nganing pangatamanan asin protehiran an Naga river. (dpa)\nSa press conference, sinabi kan jefe ejecutivo na an programa sa kalinigan kan salog maninigo man giraray an kooperasyon kan lambang namamanuan lalo na si mga nag-eestar sa gilid kan salog asin dapat ipasunod an water treatment plant kan mga industriya nganing malinig na an pigdadalihigan asin iluluwas na water waste o mga tubig hali sa mga industriya paluwas sa Naga river.\nAn Naga Linaw program o Naga Local Industries Network on Adopt-a-Waterways Program tinawan buhay sa paagi kan executive order 2020-024 na pigpirmahan kan Hunyo 19, 2020.\nKabali sa kasundoan kan envueltong ahencia asin kan City Hall na an mga industriya kinakaipuhan igwang tamang lugar na aatoman na maging regular an saindang gigobohon na clean up.\nSa kasundoan sinda magkakaigwa nin obligasyon sa programa bako sana sa ginibong pigpirmahan sa memorandum of agreement.\nSi ENRO Officer Caning nagpahayag man na antes pa kan kasundoan sa memorandum of agreement an saiyang opisina regular na an ginigibong clean up drive sa Naga river.\nSakop kan programa an gabos na sapa. creek, asin iba pang mga dahiligan nin waste asin tubig uran sa laog kan jurisdiksyon kan ciudad.\nKun malinig an mga waterways dakulang bagay na malikayan an pagbaha nin huli ta dai matitipon an tubig sa sarong lugar. (DPAureus)


Nakakabangon na an Camarines Sur II Electric Cooperative (Casureco II) na nagbagsak sa haros 60 por ciento an collection efficiency nin huli kan perang bulan nang epekto kan pandemya.\nAlagad an naging solusyon iyo an lagduan na pagputol kan serbisyo nin kuryente sa mga miembros-consumedores na may perang bulan nang morosidad asin an iba antes pa kan pagtama kan pandemya.\nSi Rinner Bucay, opisyal na parataram kan Casureco II nagpahayag na piglansar ninda an massive disconnections puon kan bulan nin Septiembre mala ngani an resulta nakaangat an manijamiento sa 98 por cientong collection efficiency.\nDakul an nagtuyo sa saindang collection centers nganing magbayad kan morosidad kaya biglang nagsakat sa 98 por ciento kan Septiembre an saindang collection efficiency, sabi pa ni Bucay.\nSaiyang pig-osipon na puon kan Marso, Abril, Mayo, Hunyo, Hulyo asin Agosto na panahon kan pandemya asin yaon pa an mga pig-iimponer na mga lockdown nin huli kan community quarantine haros lakma an saindang koleksyon.\nNagpadara sinda nin mga notice of disconnection antes pig-implementar an massive disconnections sa ribo-ribong miembros-consumedores sa coverage area kan cooperativa na kinakabalihan kan Siruma-Tinambac district, Calabanga district, Bombon district, Magarao district, Canaman district, North asin South district sa Ciudad nin Naga, Milaor district, Pili district asin Minalabac district.\nSA PATANID KAN ERC\nNahahadit an manijamiento kan cooperativa sa posibleng magparabagsak liwat an saindang collection efficiency oras na magpaluwas nin memorandum an Energy Regulatory Commission (ERC), na ibawal an pagputol nin linya kan kuryente sa mga consumedores na dai nakakabayad kan saindang electric bill.\nAn ERC nagpaluwas nin pahayag na mapaluwas sinda nin memorandum sa 121 mga cooperativa nin electricidad sa nasyon na pundohon an implementasyon kan ‘‘disconnections’’ hasta sa Deciembre 2020 huli kan pandemya mantang apektado an consumedores kan pagbuhay huli kan pandemya.\nAlagad sinabi pa ni Bucay sagcod sa ngonian dai pa ninda narerecibe an pigsasabing ipapaluwas na memorandum kan ERC. (DPAureus)


BASAHON SA Albanian Aleman Amharic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Greenlandic Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Myanmar Norwegian Pangasinan Papiamento (Curaçao) Polish Portuguese Pranses Romanian Ruso Samoan Sesotho (Lesotho) Setswana Sinhala Slovak Slovenian Swahili Tetun Dili Tsonga Turkish Ukrainian Vietnamese\n1 CRONICA 4:9, 10\nTALAGA daw na sinisimbag ni Jehova Dios an sinserong pamibi nin debotong mga parasamba? An pagkasambit sa Biblia dapit sa daing gayo midbid na tawo na an ngaran Jabez nagpapaheling na si Jehova tunay nanggad na “Paradangog nin pamibi.” (Salmo 65:2) An halipot na pagkasambit na ini maheheling sa sarong garo baga dai linalaoman na lugar—sa tahaw kan lista nin mga pamilyang ginikanan na nasa enot na mga kapitulo kan Enot na Cronica. Pag-adalan niato an 1 Cronica 4:9, 10.\nAn gabos na aram niato manongod ki Jabez maheheling sa duwang bersikulong ini. Segun sa bersikulo 9, an saiyang ina “an nagngaran sa saiya na Jabez, na nagsasabi: ‘Iminundag ko sia na may kolog.’” * Taano ta pinili nia an ngaran na iyan? Kan iminumundag nia an aking ini, sia daw nakamate nin labi pa sa normal na kolog nin pangangaki? Sia daw tibaad sarong balo, na nagmomondo huling dai maheheling kan saiyang agom an aki ninda? Mayong sinasabi an Biblia. Alagad maabot an panahon na an ina na ini magkakaigwa nin dahelan na nangorognang ipag-orgolyo an aking ini. An mga tugang ni Jabez posibleng matanos man na mga tawo, alagad “si Jabez nagin mas kagalanggalang kisa sa saiyang mga tugang na lalaki.”\nSi Jabez pirmeng namimibi nin odok sa puso. Pinonan nia an saiyang pamibi paagi sa pakiolay na logod bendisyonan sia nin Dios. Dangan, may tolong bagay na hinagad sia na nagpaheling na makosog an saiyang pagtubod.\nEnot, si Jabez nakiolay sa Dios paagi sa pagsabing: ‘Pahiwason mo an teritoryo ko.’ (Bersikulo 10) An kagalanggalang na tawong ini bakong parakamkam nin daga, na naaara sa rogaring kan saiyang kapwa. An saiyang odok na pakiolay mas posibleng may koneksion sa mga tawo imbes na sa daga. An posibleng hinahagad nia iyo an matoninong na paghiwas kan saiyang teritoryo tanganing mas dakol na nagsasamba sa tunay na Dios an makaistar duman. *\nIkaduwa, si Jabez nakiolay na logod mapasaiya an “kamot” nin Dios. An simbolikong kamot nin Dios iyo an saiyang aktibong puersa, na ginagamit nia sa pagtabang sa mga nagsasamba sa saiya. (1 Cronica 29:12) Tanganing makamtan an mga hinahagad kan saiyang puso, si Jabez naglaom sa Dios na bakong halipot an kamot sa mga nagtutubod sa saiya.—Isaias 59:1.\nIkatolo, si Jabez namibi: ‘Ingatan mo ako sa kapahamakan, tanganing dai ako makolgan kaiyan.’ An ekspresyon na “tanganing dai ako makolgan kaiyan” tibaad nagpaparisa na namibi si Jabez, bako na makalikay sa kapahamakan, kundi na dai magmondo huli sa mga epekto kan karatan o madaog kaiyan.\nIpinapaheling kan pamibi ni Jabez an pagpahalaga nia sa tunay na pagsamba asin an pagtubod saka pagtitiwala nia sa Paradangog nin pamibi. Ano an nagin reaksion ni Jehova? An halipot na pagkasambit na ini sa Biblia nagkongklusyon: “Huli kaiyan, pinangyari nin Dios an hinagad nia.”\nDai nagbabago an Paradangog nin pamibi. Sia naoogmang marhay sa pamibi kan mga nagsasamba sa saiya. An mga nagtutubod asin nagtitiwala sa saiya puedeng magkaigwa kan kompiansang ini: “Minsan ano an satong hagadon segun sa saiyang kabotan, dinadangog nia kita.”—1 Juan 5:14.\n^ par. 2 An ngaran na Jabez hale sa orihinal na termino na puedeng mangahulogan na “kolog.”\n^ par. 4 Arog kaini an pagkatradusir kan mga Targum, na pagpakahulogan kan mga Judio sa Sagradong Kasuratan (Sacred Scriptures), sa mga tataramon ni Jabez: “Bendisyonan mo ako nin mga aki, asin pahiwason an mga sagkodan [kan sakong teritoryo] nin mas dakol na disipulo.”\nI-share I-share Sarong “Paradangog nin Pamibi”


Pambabadil sa 2 pulis kinundenar kan NCPO, familia kan suspechado\nNagmumundo an Naga City Police Office (NCPO) sa nangyaring pambabadil gadan kan duwa nindang kabado sa trabajo sa kamot kan sarong lulong sa droga asin dai palang nahahaloy nakaluwas sa National Bilibid Prisons.\nAlagad saindang kinukondenar an madugong incidente kan basang na pagbabadilon an mga naka-duty opisyal kan NCPO na sinda P/Chief Msgt. Romeo Padua asin P/Cpl Christian del Valle, nagresponde tolos an kapupulisan kan ciudad na nagprubar pang maglaban an armadong suspechado na si Jerico Cano na dagos nang pinagbabadil kan awtoridad asin binawian nin buhay alagad sa suhay na entrevista an magurang ni Cano dai nagsurog envez kinukondenar an saiyang aki sa maka-ngirat na krimen sa duwang biktimang pulis.\nIni an mga pahayag ni P/SMS Tobias Bongon, opisyal na parataram kan NCPO na saindang pighihinayangan an mahigos sa trabajo komo mga awtoridad na pinagbabadil sana kan sarong dorogista.\nAn insidente nangyari kan Sabado, Oktubre 16 alas 6:30 nin banggui sa Kalye Dinaga mantang nagpapatrolya si Padua kan biglang pakulon nin tubo sa payo na dagos nang natumba asin kinua pa si service firearm sagcod na pinagbabadil gadan.\nAn Police Station 1 tulos nag-responde alagad mantang nagpapatrolya sa brgy. Tabuco asin nagpapadalagan kan saiyang motorsiklo si del Valle kan maheling kan suspechado pinagbabadil gadan.\nIgwang mga testigo na namidmid an suspechado sagcod sa saiyang residencia inabutan kan mga nagreresponding kapupulisan yaon sa laog si Cano bitbit an inagawan niyang badil sa Sitio Espokoy, Sabang asin digdi na nag-encuentro sagcod na naenotan kan mga awtoridad, binawian man buhay an suspechado.\nSi City Director P/Col. Marlon Catan nagpahayag sa saindang inbestigasyon an suspechado lulong sa droga asin mayo man naheheling na motivo nganing badilon an duwang biktimang opisyal kan PNP.\nSinabi pa na si Cano dai palang nahahaloy nakaluwas sa Muntinlupa asin ‘‘under probation’’ sa casong frustrated murder kan taon 2016.\nSiya luwas laog sa carcel sa NCPO huli sa casong pang-hahabon asin sa ilegal na droga.\nSUSPECHADO KINUNDENAR KAN SAIYANG MAGURANG\n‘‘Mas marhay nang iyo ini an nangyari ki Jerico pinagbabadil na kan mga pulis huli ta dagdag sanang problema sa familia’’. Ini an pahayag ni Mrs. Melinda Cano, ina kan suspechado na nagpuli palang hale sa saiyang trabajo sa Manila alagad gadan na kan saiyang abutan sa residencia sa Sitio Espokoy.\nSinabi pa kan ina haloy na nindang sinasaway si Jerico na pumundo na sa paggamit droga alagad dai nagpapa-saway, mas marhay na ining nangyari saiya.\nMaging an tugang ni Jerico, na si Jemily nagsabi man na ‘‘marhay nang gadan na an saiyang tugang huli ta dai nagpapasaway nakakadamay pa sinda.’’\nDai nagpapa-saway kan saiyang padagos na paggamit droga, ‘‘marhay na ining nangyari sa saiya’’.\nAn suspechado para-padyak an hanap buhay asin binayaan kan saiyang esposa kaibahan an duwang sadit na aki nganing nagpuli sa saiyang magurang, sabi pa. (dpa)


Pag-imbitar nin Diyos sa Sarong Bangkete | Buhay ni Jesus\nSARONG LEKSIYON SA KAPAKUMBABAAN\nNAGHANAP NIN SARAHUTAN AN MGA INIMBITARAN\nPakatapos na paumayan ni Jesus an sarong lalaki na hubag an hawak dahil sa hilang, yaon pa siya sa harong kan Fariseo. Nariparo ni Jesus na pinipili kan ibang imbitado an pinakahalangkaw na mga puwesto sa handaan, kaya ginamit niya an pagkakataon na ini para magtukdo manungod sa kapakumbabaan.\n“Pag may nag-imbitar sa saimo sa sarong bangkete sa kasal,” an sabi ni Jesus, “dai ka magtukaw sa pinakahalangkaw na puwesto. Tibaad igwa nin saro na mas respetado kisa saimo na naimbitaran man. Dangan an nag-imbitar sa saindong duwa madulok asin masabi sa saimo, ‘Itao mo sa saiya an puwesto mo.’ Sa siring mahali ka na nasusupog asin maduman sa pinakahababang puwesto.”—Lucas 14:8, 9.\nDangan sinabi ni Jesus: “Pag inimbitaran ka, duman ka magtukaw sa pinakahababang puwesto, tanganing pag duminulok an nag-imbitar sa saimo, sasabihon niya sa saimo, ‘Amigo, duman ka sa mas halangkaw.’ Sa siring magkakaigwa ka nin onra sa atubangan kan gabos na kapwa mo bisita.” An sinasabi niya urog pa nanggad sa basta pagpahiling nin marahay na ugali. Nagpaliwanag siya: “Huli ta an siisay man na naglalangkaw kan saiyang sadiri ibababa, asin an siisay man na nagpapakumbaba ilalangkaw.” (Lucas 14:10, 11) Iyo, dinadagka niya an mga nagdadangog na magin mapakumbaba.\nDangan nagtao si Jesus nin saro pang leksiyon para sa Fariseo na nag-imbitar sa saiya—kun paano maghahanda nin sarong bangkete na may tunay na halaga sa Diyos. “Pag naghahanda ka nin pangudtuhan o pamanggihan, dai mo pag-agdahon an saimong mga amigo o mga tugang o mga paryente o mayayaman na pagtaraid, ta kun gigibuhon mo iyan, tibaad imbitaran ka man ninda pag-abot nin panahon, asin magigin bayad ninda iyan sa saimo. Imbes, pag naghahanda ka nin bangkete, imbitaran mo an mga pobre, an mga kimay, an mga pilay, an mga buta; asin magigin maugma ka, huli ta dai sinda nin ano man na ikakabalos sa saimo.”—Lucas 14:12-14.\nNatural sana na mag-imbitar nin mga amigo, paryente, o pagtaraid sa sarong bangkete, asin dai man sinasabi ni Jesus na sala ini. Pero, idinuon niya na an paghanda nin sarong bangkete para sa mga nangangaipo, siring kan mga pobre, mga kimay, o mga buta, puwedeng magtao nin nagsusupay na bendisyon. Ipinaliwanag ni Jesus sa nag-imbitar sa saiya: “Sa pagkabuhay liwat kan mga matanos, makakamtan mo an saimong balos.” Nag-uyon an saro sa mga bisitang kaibanan ni Jesus: “Maugma an nagkakakan sa Kahadian nin Diyos.” (Lucas 14:15) Nasasabutan niya kun gurano kadakula kan pribilehiyong ini. Pero bako gabos igwa kan siring na pagpapahalaga, arog kan sunod na ilustrasyon ni Jesus:\n“May sarong tawo na naghanda nin bangkete, asin dakul siyang inimbitaran. . . . Isinugo niya an saiyang uripon tanganing sabihon sa mga imbitado, ‘Madya kamo, ta andam na an gabos.’ Alagad gabos sinda pararehong naghanap nin sarahutan. An inot nagsabi sa saiya, ‘May binakal akong uma. Kaipuhan kong maghali asin hilingon idto; pasensiya na tabi, dai ako makakaduman.’ Asin an saro man nagsabi, ‘May binakal akong limang padis nin baka asin iinspeksiyunon ko an mga iyan; pasensiya na tabi, dai ako makakaduman.’ Dangan an saro pa nagsabi, ‘Bago pa sana akong kasal, kaya dai ako makakaduman.’”—Luc. 14:16-20.\nMga hababaw na sarahutan nanggad! Sa parati, iniinspeksiyon na nguna nin saro an uma o mga hayop bago bakalon iyan, kaya dai na man kaipuhan na marhay na hilingon pa iyan pakatapos na bakalon. An ikatulong lalaki dai man nag-aandam para magpakasal. Kasal na siya, kaya dai iyan dapat makaulang sa saiya para akuon an sarong importanteng imbitasyon. Kan madangog kan kagurangnan an mga sarahutan na ini, anggot na sinabi niya sa saiyang uripon:\n“Magduman ka tulos sa mayor na mga tinampo saka sa mga kalye kan siyudad, asin padigdihon mo an mga pobre asin kimay saka buta pati pilay.” Pakatapos na gibuhon iyan kan uripon, igwa pa man giraray nin bakante. Dangan sinabi kan kagurangnan sa uripon: “Magduman ka sa mga tinampo saka sa mga dalan asin piriton mo sindang magdigdi, tanganing mapano an sakong harong. Huli ta sinasabi ko sa saindo, mayo nin siisay man sa mga inimbitaran na idto an makakanamit kan sakong ihinanda sa bangkete.”—Lucas 14:21-24.\nAn isinaysay na iyan ni Jesus malinaw na nagpapahiling kun paano ipinaabot nin Diyos na Jehova paagi ki Jesu-Cristo an imbitasyon sa mga tawo para magin kabtang kan Kahadian kan kalangitan. An mga Judio, lalo na an mga lider nin relihiyon, an inot na inimbitaran. An kadaklan sa sainda nagsayuma sa imbitasyon durante kan ministeryo ni Jesus. Pero bako sana sinda an iimbitaran. Malinaw na ipinaparisa ni Jesus na may ipapaabot pang ikaduwang imbitasyon, asin para ini sa mga hinahamak na mga Judio asin mga proselita. Pagkatapos kaiyan, magkakaigwa nin ikatulo saka huring imbitasyon, asin para ini sa mga ibinibilang kan mga Judio na bakong angay sa atubangan nin Diyos.—Gibo 10:28-48.\nIyo, an sinabi ni Jesus talagang nagpatunay na tama an sinabing ini kan saro sa mga kapwa niya bisita: “Maugma an nagkakakan sa Kahadian nin Diyos.”\nPaano si Jesus nagtao nin sarong leksiyon manungod sa kapakumbabaan?\nPaano an sarong kagharong makakapaghanda nin bangkete na may tunay na halaga sa Diyos, asin taano ta makakapaugma iyan sa kagharong?\nAnong punto an itinutukdo ni Jesus sa saiyang ilustrasyon manungod sa bangkete?\nSiisay an Hade kan Kahadean nin Dios, asin ano an gigibohon kan Kahadean?\nI-share I-share Pag-imbitar sa Sarong Bangkete


Home / Albay / Government / Legazpi City / mayon / MayonPH / Overpriced na face mask, ireport sa DTI\nOverpriced na face mask, ireport sa DTI\nBicol Standard Newspaper Wednesday, January 24, 2018 Albay, Government, Legazpi City, mayon, MayonPH\nPhoto courtesy of Mayor Ann Gemma Ongjoco of Guinobatan, Albay\nLegazpi City – Nag-aviso an Department of Trade and Industry (DTI) Bicol sa mga residenteng napabakalan nin mga overpriced na face mask na magreport sa saindang opisina ngani na maaksyunan.\nSegun kay Ms. Bhem Beranggo, tagapagtaram kan ahensiya, pag aadalan ninda base sa Consumers Act of the Philippines kung anong sanction an pwede nindang ipataw sa mga nagtitinda nin siring na produkto sa panahon nin kalamidad.\nSinabi kaini, na maski bako parte kan prime commodities an face mask, importante ining proteksyon sa salud kan mga naapektaran kan ash fall na dara kan pagtuga kan bulking Mayon kun kaya dae pwedeng aprobitsaran ini kan mga negosyante.\nSa presente, pigpapahiro na kan DTI an saindang monitoring team ngani mabantayan an kasong ini.\nMiyentrastanto, nagpagirumdom man si Beranggo na nagtitinir nan aka price freeze ngonyan an mga pangenot na barakalon huli sa deklarasyon kan State of Calamity sa Albay.\nPaliwanag kn opisya, dagkod na dae pigbabawi nin amay, madurar nin sagkod 60 aldaw an price freeze.\nAn mga produktong sakop kan pagpugol sa paglangkaw kan presyo iyo an mga delata, asin, kape, evaporada, condensada, powdered milk, powder and bar soap, bottled mineral water, asin noodles.\nOverpriced na face mask, ireport sa DTI Reviewed by Bicol Standard Newspaper on Wednesday, January 24, 2018 Rating: 5


Bagong Sistema Sa Pinakaskas Na Pagtitulo Nin Daga Pigtungkusan Sa Sarong Workshop\nMas maparirikas an pagtitulo nin daga sa paagi kan bagong sistema sa Public Land Titling na pinagtutulod kan Department of Environment and Natural Resources (D-E-N-R) sa paagi kan Land Management Bureau (L-M-B).\nAn siring na bagay an pinagtungkosan sa sarong workshop na pinagpartisiparan kan mga personahe kan D-E-N-R Bicol asin mga field office kaini na imbuwelto sa Land Administration and Management, kairiba man an mga focal person o opisyal kan mga gobyerno lokal na may mandato sa pag-maneha kan mga daga.\nTinawan nin doon ni L-M-B Director Ralph Pablo na an sistema kan pag-mainstream kan pagtititulo nin daga saro sa pangenot na inisyatiba kan gobyerno tanganing mas matawan nin kaseguruhan an mga namamanwaan sa saindang pagsadiring mga daga, laen pa kaini an karahayan na dulot sa buwis na mapapaduman sa mga L-G-U.\nSa saiyang pahayag, sinabi ni Pablo na an inisyatiba sa Administrative Confirmation of Imperfect Title o sa madaling sabi libre o free patent naipa-otob na sa mga napiling lugar sa Pilipinas arug kan probinsiya nin Bohol sa kabisayaan, na kun saen kadakul na namamanwaan an nakakua nin pakinabang sa free patent.\nSa lindong kan inisyatiba, mas mapapahalipot an peryodo kan imbestigasyon asin resolusyon kan mga free patent sa rason na tatawan nin dalan an Alternative Dispute Resolution o A-D-R, o an pagbibisay kan mga sirintikan sa daga sa paagi kan paghururun sa barangay.\nSa arug kaining paagi, sinabi ni Director Pablo na mapapadali na an proseso kan pagtatao nin free patent sa mga kwalipikadong residente na may marhay na bunga para sa mga lokal na gobyerno lalo na sa lado kan Rentas Internas.\nKasabay kaini, nangapudan man si L-M-S Regional Technical Director Pedro Noble sa mga namamanwaan na kun isi nindang kwalipikado sinda na magsumite nin aplikasyon para sa free patent, magpasiring sa mga Community Environment And Natural Resources Office (CENRO) sa saindang lugar para matabangan sa libreng titulo nin daga hale sa gobyerno.\nBroadcast Release: December 8, 2014


‘Katuninungan nin Diyos Nakakalabi sa Gabos na Pakasabot’—Fil. 4:7 | Pag-aadalan\n“An katuninungan nin Diyos na nakakalabi sa gabos na pakasabot iyo an magbabantay sa saindong puso.”—FIL. 4:7.\nAno an mga manunudan niyato sa nangyari ki apostol Pablo sa Filipos?\nAnong mga halimbawa sa Bibliya an nagpapatunay na kayang gibuhon ni Jehova an mga bagay na dai niyato inaasahan?\nAno an kaipuhan niyatong gibuhon tanganing mapagdanay an “katuninungan nin Diyos”?\n1, 2. Ano an mga nangyari bago nabilanggo si Pablo asin Silas sa Filipos? (Hilingon an ritrato sa itaas.)\nKAMATANGAAN nin banggi kaidto. An misyonerong si Pablo asin Silas nakapreso—sa pinakatagong selda kan presuhan—sa siyudad nin Filipos. Dai sinda makahiro ta ibinugtak sa pandog an mga bitis ninda, asin makulog pa an likod ninda huli sa pambubugbog pa sana sa sainda. (Gibo 16:23, 24) Marikason nanggad an mga pangyayari! Bago kaiyan, kan aldaw man sanang idto, bigla na sana sindang ginuyod kan mga tawo pasiring sa plasa tanganing dali-daling bistahon. Hinubaan sinda kan mga tawo, saka pigparahampak nin pamakol. (Gibo 16:16-22) Grabeng inhustisya nanggad! Dapat kuta tinawan ninda si Pablo nin tamang pagbista huli ta siyudadano siya nin Roma. *\n2 Mantang nasa bilangguan, posibleng iniisip-isip ni Pablo an mga nangyari kan aldaw na iyan. Tibaad iniisip-isip niya an mga taga Filipos. Bakong arog kan dakul na siyudad na binisita ni Pablo, mayo ni sarong sinagoga sa Filipos. Sa katunayan, tanganing makapagsamba, kaipuhan pa kan mga Judio na magtiripon sa gilid nin salog sa luwas kan trangkahan kan siyudad. (Gibo 16:13, 14) Huli daw ini ta mayo pang sampulo an Judiong lalaki sa siyudad, an kahagadan na bilang tanganing makabilog nin sarong sinagoga? Risang-risa na ipinag-oorgulyong marhay kan mga taga Filipos an pagigin siyudadano ninda nin Roma, dawa pa parsiyal o sekondaryo sana iyan. (Gibo 16:21) Ini daw an dahilan kaya dai lamang ninda naisip na posibleng siyudadano man nin Roma an mga Judiong si Pablo asin Silas? Dai kita sigurado, basta an aram ta bako nanggad makatanusan an pagbilanggo sa sainda.\n3. Taano ta tibaad ikinangalas ni Pablo an pagkapreso sa saiya; pero ano an nagin marahay na sabuot niya?\n3 Tibaad iniisip-isip man ni Pablo an mga nangyari kan nakaaging pirang bulan. Nasa balyo siya kaidto kan Dagat Aegean, sa Asia Minor. Pauruutro siya duman na pinugulan kan banal na espiritu na maghulit sa nagkapirang lugar. Garo baga ginigiyahan siya kaiyan na magduman sa ibang lugar. (Gibo 16:6, 7) Sain? An simbag itinao sa saiya paagi sa sarong bisyon kan nasa Troas siya. Ini an sinabi ki Pablo: “Bumalyo ka sa Macedonia.” Malinaw nanggad na ini an kabutan ni Jehova, kaya nagduman tulos si Pablo sa Macedonia. (Basahon an Gibo 16:8-10.) Pero ano an sunod na nangyari? Dai nahaloy pakaabot niya sa Macedonia, napreso siya! Taano ta tinugutan ni Jehova na mangyari ini ki Pablo? Gurano siya kahaloy na mapepreso? Dawa kun naisip iyan ni Pablo, dai niya tinugutan na mawara kaiyan an saiyang pagtubod asin kaugmahan. ‘Namibi sinda ni Silas asin nag-awit nin pag-umaw sa Diyos.’ (Gibo 16:25) Naginhawahan an saindang puso asin isip kan katuninungan nin Diyos.\n4, 5. (a) Paano nakakaagid an satong sitwasyon sa sitwasyon ni Pablo? (b) Paano biglang nagbago an sitwasyon ni Pablo?\n4 Tibaad may mga panahon sa buhay mo na, arog ni Pablo, sa hiling mo sinusunod mo an paggiya kan banal na espiritu nin Diyos, pero iba sa inaasahan mo an nangyari pagkatapos. May nag-abot na mga pagbalo, o nagbago an saimong sitwasyon kaya kinaipuhan mong gumibo nin dakulang mga pagbabago sa saimong buhay. (Par. 9:11) Mantang binabalikan mo an mga nangyari, tibaad napapaisip ka kun taano ta tinugutan ni Jehova na mangyari an arog kaiyan na mga bagay. Kun iyo, ano an makakatabang sa saimo na padagos na magtagal na may lubos na pagtitiwala ki Jehova? Tanganing masimbag iyan, aramon ta an sunod na nangyari ki Pablo asin Silas.\n5 Mantang nagkakanta nin mga pag-umaw si Pablo asin Silas, nagkaigwa nin sunod-sunod na mga pangyayari na dai lamang ninda inasahan. Bigla na sanang naglinog nin makusog. Nagkaburuksan an mga pinto sa presuhan. Nagkatarangkas an mga kadena kan gabos na preso. Tapos, pinugulan ni Pablo na maghugot an bantay kan presuhan, na kan huri nagpabawtismo pati an bilog niyang pamilya. Kan aga na, nagsugo nin mga guwardiya an mga mahistrado kan siyudad tanganing paluwason sa presuhan si Pablo asin Silas. Pinakiulayan ninda an duwa na tuninong na maghali sa siyudad. Dangan, kan maisihan kan mga mahistrado na mga siyudadano palan nin Roma si Pablo asin Silas, narealisar ninda an grabeng sala ninda kaya sinda na mismo an nag-iba sa mga ini. Pero bago sinda maghali, ininsistir ni Pablo asin Silas na maduman nguna sinda sa kababawtismo pa sana nindang tugang na si Lydia para magpaaram. Inaprobetsaran man ninda an oportunidad na iyan tanganing pakusugon an saindang mga tugang. (Gibo 16:26-40) Marikason nanggad na nagbago an mga bagay-bagay!\n‘NAKAKALABI IYAN SA GABOS NA PAKASABOT’\n6. Ano an mga pag-uulayan niyato?\n6 Ano an manunudan niyato sa mga pangyayaring ini? Kayang gibuhon ni Jehova an mga bagay na dai inaasahan, kaya dai niyato kaipuhan na magparahadit kun napapaatubang sa mga pagbalo. Mayong duda na nagkaigwa nin dakulang epekto ki Pablo an leksiyon na iyan, arog kan mahihiling niyato sa isinurat niya kan huri para sa mga tugang sa Filipos mapadapit sa paghadit asin sa katuninungan nin Diyos. Pag-ulayan ta nguna an sinabi ni Pablo sa Filipos 4:6, 7. (Basahon.) Dangan, pag-uulayan ta man an iba pang halimbawa sa Bibliya na diyan ginibo ni Jehova an mga bagay na dai inaasahan. Ultimo, pag-uulayan niyato kun paano an “katuninungan nin Diyos” makakatabang sa sato na magtagal na may lubos na pagtitiwala ki Jehova.\n7. Anong leksiyon an idinuon ni Pablo kan magsurat siya kan huri sa mga tugang sa Filipos, asin ano an manunudan ta sa mga sinabi niya?\n7 Siguradong kan mabasa kan mga tugang sa Filipos an surat sa sainda ni Pablo, nagirumduman ninda an nangyari ki Pablo asin Silas asin an dai inaasahan na paagi nin pagtabang sa sainda ni Jehova. Anong leksiyon an itinutukdo sa sainda ni Pablo? Sa simpleng pagtaram: Dai mahadit. Mamibi, dangan aakuon mo an katuninungan nin Diyos. Sinabi sa sainda ni Pablo na “an katuninungan nin Diyos . . . nakakalabi sa gabos na pakasabot.” Ano an buot sabihon kaiyan? May mga paratradusir na nagsasabing iyan “nakakalabi sa gabos na pinapangarap niyato” o “nangingibabaw sa gabos na pagplano nin tawo.” Kaya, sinasabi ni Pablo na an “katuninungan nin Diyos” mas marahay nanggad kisa sa ano man na maiisip niyato. Kaya, dawa kun sa mata nin tawo garo baga mayong solusyon an satong mga problema, ki Jehova igwa, asin kaya niyang gibuhon an dai niyato inaasahan.—Basahon an 2 Pedro 2:9.\n8, 9. (a) Dawa ngani nakaeksperyensiya nin inhustisya si Pablo sa Filipos, ano an marahay na nagin resulta kaiyan? (b) Taano ta lubos na makakapagtiwala an mga tugang sa Filipos sa mga sinabi ni Pablo?\n8 Siguradong napakusog an mga tugang sa Filipos mantang iniisip-isip ninda an mga nangyari sa nakaaging sampulong taon pagkatapos kan nangyari ki Pablo asin Silas. Totoo an sinabi ni Pablo. Dawa tinugutan ni Jehova an inhustisyang nangyari, nagresulta iyan “sa pagdepensa kan maugmang bareta asin sa [pakakua nin] legal na deretso para ihulit iyan.” (Fil. 1:7) Dai na mangangahas an mga mahistrado sa siyudad na gumibo nin maraot laban sa kaeestablisar pa sanang Kristiyanong kongregasyon sa siyudad ninda. Posibleng huli sa mga ginibo ni Pablo kaya an kaiba niya sa pagbiyaheng si Lucas, an doktor, nakapagdanay sa Filipos pagkahali ni Pablo asin Silas. Paagi kaiyan, makakatao si Lucas nin dagdag na tabang sa bagong mga Kristiyano sa siyudad na iyan.\n9 Kan mabasa kan mga tugang sa Filipos an surat na iyan ni Pablo, aram ninda na bako sana idtong basta personal na mga opinyon. Nakaeksperyensiya si Pablo nin grabeng mga kasakitan; pero, ipinahiling niya na igwa siya kan “katuninungan nin Diyos.” Sa katunayan, kan magsurat si Pablo sa mga tugang sa Filipos preso siya kaidto sa harong niya sa Roma. Pero ipinahiling niya na igwa pa man giraray siya kan “katuninungan nin Diyos.”—Fil. 1:12-14; 4:7, 11, 22.\n“DAI KAMO MAHADIT SA ANO MAN NA BAGAY”\n10, 11. Ano an kaipuhan niyatong gibuhon kun nagpaparahadit kita dapit sa sarong problema, asin ano an rasonable sanang asahan niyato?\n10 Ano an makakatabang sa sato na dai mahadit sa ano man na bagay asin na maeksperyensiyahan an “katuninungan nin Diyos”? Ipinapahiling sa sato kan mga sinabi ni Pablo sa mga taga Filipos na an panglaban sa paghadit iyo an pamibi. Kaya kun nahahadit kita, kaipuhan niyatong ipamibi an satong mga ikinakahadit. (Basahon an 1 Pedro 5:6, 7.) Pag namimibi ka ki Jehova, lubos na magtiwala na talagang nagmamalasakit siya sa saimo. Mamibi sa saiya “na may kaibang pasasalamat,” na ginigirumdom an mga bendisyon na inaako mo. Mapapakusog an satong pagtitiwala sa saiya kun isasaisip niyato na kaya niyang “gibuhon an lampas pang marhay kisa sa gabos na bagay na puwede tang hagadon o isipon.”—Efe. 3:20.\n11 Arog kan nangyari ki Pablo asin Silas sa Filipos, tibaad may mga bagay na gibuhon si Jehova na dai niyato inaasahan. Tibaad bako man iyan sobra kapambihirang bagay, pero pirming iyan an bagay na kaipuhan ta. (1 Cor. 10:13) Siyempre, dai iyan nangangahulugan na mayo na kitang gigibuhon, na mahalat na sana kitang pakarhayon ni Jehova an sitwasyon o resolberan an problema. Kaipuhan niyatong humiro kauyon kan satong mga pamibi. (Roma 12:11) Kaya paagi kan satong mga ginigibo mapapatunayan ta na sinsero kita asin tinatawan ta si Jehova nin dahilan para bendisyunan kita. Pero kasabay kaiyan, dai niyato dapat lingawan na an kayang gibuhon ni Jehova mas labi pa sa mga hinahagad ta, mga plano ta, asin mga inaasahan ta. Kun minsan, sinusurpresa niya kita paagi sa paggibo nin mga bagay na dai ta inaasahan. Pag-ulayan ta an pirang istorya sa Bibliya na makakapakusog sa satong pagtitiwala sa kakayahan ni Jehova na gibuhon para sa sato an mga bagay na dai niyato inaasahan.\nGINIBO NI JEHOVA AN DAI NINDA INAASAHAN\n12. (a) Ano an ginibo ni Hading Hezekias kan takuton siya ni Hading Senakerib kan Asiria na sasalakayon an Jerusalem? (b) Ano an manunudan niyato sa kun paano rinesolberan ni Jehova an problema?\n12 Mantang nagbabasa kita nin Bibliya, makakanumpong kita nin mga halimbawa na diyan ginibo ni Jehova an dai inaasahan. Nabuhay si Hading Hezekias kan panahon na sinasakop an Juda ni Hading Senakerib kan Asiria asin nabihag na niya an gabos na nakukutaan na siyudad apuwera sa Jerusalem. (2 Ha. 18:1-3, 13) An Jerusalem na an isusunod ni Senakerib. Ano an gigibuhon ni Hading Hezekias? Nagdulok siya ki Jehova sa pamibi asin naghagad nin sadol sa propeta ni Jehova na si Isaias. (2 Ha. 19:5, 15-20) Ipinahiling man ni Hezekias na rasonable siya kan bayadan niya an multang ipinataw sa saiya ni Senakerib. (2 Ha. 18:14, 15) Dangan, inandam ni Hezekias an siyudad para sa halawig na pagsalikop. (2 Cron. 32:2-4) Paano naresolberan an problema? Nagsugo si Jehova nin sarong anghel tanganing gadanon an 185,000 na suldados ni Senakerib sa saro sanang banggi. Iyo, dawa si Hezekias dai inasahan na mangyayari idto!—2 Ha. 19:35.\nAno an mga manunudan ta sa nangyari ki Jose?—Gen. 41:42 (Hilingon an parapo 13)\n13. (a) Ano an manunudan ta sa nangyari ki Jose? (b) Anong dai inaasahan na bagay an nangyari ki Sara na agom ni Abraham?\n13 Pag-isipan an nangyari sa hoben na si Jose, na aki ni Jacob. Mantang nasa presuhan sa Ehipto, may ideya daw si Jose na itatao sa saiya an ikaduwa sa pinakahalangkaw na posisyon sa Ehipto o na gagamiton siya ni Jehova tanganing dai magadan sa gutom an pamilya niya? (Gen. 40:15; 41:39-43; 50:20) Siguradong lampas nanggad sa gabos na inasahan ni Jose an ginibo ni Jehova para sa saiya. Isipa man an dapit sa lola niya sa tuhod na si Sara. Inasahan daw kan gurang nang si Sara na tutugutan ni Jehova na magkaigwa siya nin sadiri niyang aki, bako sanang aki na hali sa saiyang uripon na babayi? An pagkaigwa niya nin sadiring aki, si Isaac, siguradong labi nanggad sa gabos na posibleng naisip ni Sara.—Gen. 21:1-3, 6, 7.\n14. Sa ano kita makakapagtiwala ki Jehova?\n14 Siyempre, dai niyato aasahan na milagrosong hahalion ni Jehova an gabos tang problema bago an ipinanugang bagong kinaban; ni hahagadon man niyato na gumibo si Jehova nin pambihirang mga bagay sa satong buhay. Pero makakapagtiwala kita na an Diyos na nagtabang sa saiyang mga lingkod kaidto sa pambihirang mga paagi iyo man an satuyang Diyos, si Jehova; dai siya nagbabago. (Basahon an Isaias 43:10-13.) Mapapakusog kaini an satong pagtubod sa saiya. Makakasigurado kita na kaya niyang gibuhon an ano man na kaipuhan tanganing pakusugon kita para maisagibo ta nin lubos an saiyang kabutan. (2 Cor. 4:7-9) Ano an mga manunudan ta sa mga istoryang ini sa Bibliya? Arog kan mahihiling ta sa halimbawa ni Hezekias, Jose, asin Sara, kun magdadanay kitang maimbod ki Jehova kaya Niya kitang tabangan na makayanan an mga problema na garo baga dai ta kaya.\nKun magdadanay kitang maimbod ki Jehova kaya Niya kitang tabangan na makayanan an mga problema na garo baga dai ta kaya\n15. Ano an makakatabang sa sato na mapagdanay “an katuninungan nin Diyos,” asin paano iyan nagin posible?\n15 Paano niyato mapagdadanay an “katuninungan nin Diyos” dawa napapaatubang sa mga problema? Kaipuhan niyatong papagdanayon na makusog an satong relasyon sa satong Diyos na si Jehova. Posible sana ini “paagi ki Cristo Jesus,” na itinao an saiyang buhay bilang atang na pantubos. An pantubos saro pa sa makangangalas na mga gibo kan satong Ama. Ginagamit ni Jehova an pantubos para tahuban an satong mga kasalan, kaya puwede kitang magkaigwa nin malinig na konsiyensiya asin maparani sa saiya.—Juan 14:6; Sant. 4:8; 1 Ped. 3:21.\nBABANTAYAN KAIYAN AN SATONG PUSO ASIN KAISIPAN\n16. Ano an mangyayari kun igwa kita kan “katuninungan nin Diyos”? Magtao nin halimbawa.\n16 Ano an mangyayari kun igwa kita kan “katuninungan [na ini] nin Diyos na nakakalabi sa gabos na pakasabot”? Sinasabi kan Kasuratan na ‘babantayan kaiyan an satong puso asin kaisipan paagi ki Cristo Jesus.’ (Fil. 4:7) An termino sa orihinal na lengguwahe para sa “bantay” sarong terminong pangmilitar. Nanunungod iyan sa sarong grupo nin mga suldados na inasignaran na magbantay sa sarong nakukutaan na siyudad kan suanoy na mga panahon. Saro sa mga siyudad na ini an Filipos. Masiram an turog kan mga taga Filipos pag banggi huling aram ninda na may mga suldados na nagbabantay sa mga trangkahan kan saindang siyudad. Kaagid kaiyan, kun igwa kita kan “katuninungan nin Diyos,” magdadanay na tiwasay an satong puso asin isip. Aram niyato na nagmamalasakit sa sato si Jehova asin gusto niya na magin maugma kita. (1 Ped. 5:10) Kun isasaisip niyato iyan, maiingatan kita kaiyan na dai madaog kan kahaditan o pagkadisganar.\n17. Ano an makakatabang sa sato na magtiwala ki Jehova sa panahon nin grabeng kasakitan?\n17 Dai mahahaloy mapapaatubang an katawuhan sa pinakagrabeng kasakitan na dai pa nangyari kasuarin man digdi sa daga. (Mat. 24:21, 22) Dai niyato aram an gabos na detalye kun ano an mangyayari sa sato bilang indibidwal. Pero, dai niyato kaipuhan na magparahadit dapit diyan. Dai niyato aram an gabos na gigibuhon ni Jehova, pero midbid niyato an satuyang Diyos. Nahiling niyato an mga ginibo niya para sa saiyang mga lingkod kaidto. Aram niyato na ano man an mangyari, sisiguraduhon pirmi ni Jehova na mauutob an kabutan niya, asin kun minsan ginigibo niya iyan sa dai inaasahan na paagi. Kada may gibuhon si Jehova para sa sato, pagkakataon iyan na maeksperyensiyahan niyato “an katuninungan nin Diyos na nakakalabi sa gabos na pakasabot.”\n^ par. 1 Minalataw na siyudadano man nin Roma si Silas.—Gibo 16:37.


Si P/Lt. Leo Sabas, jefe de pulisiya kan Gainza MPS nagsabi na pasado sa gabos na kriterya nganing ideclara na drug cleared an saiyang area of responsibility, ini narealisar huli sa pagtarabangan kan LGU, opisyales de barangay asin kan comunidad.\nIni an pinakapremirong municipalidad sa Camarines Sur na drug cleared na urgulyo man ni Provincial Director Col. Roderico Roy asin Philippine Drug Enforcement Agency (PDEA) puon na magdeclara si Presidente Rodrigo Duterte an giyera laban sa droga tolong taon na an nakakaagi.\nIpapadagos kan MPS an saindang misyon na dai na makalaog an mga drug pusher sa saindang AOR matapos igwa na sindang nakumfiscar na droga na maabot sa on milyon pesos an street value alagad an mga suspechado mga dayuhan.\nSi Roy asin opisyales kan PDEA nagbisista sa LGU Gainza asin sa MPS bilang suporta tanganing magdanay na mayo nang envuelto sa droga sa sadit na banwaan na ini na igwa sanang walong barangay.\nSa 35 mga banwaan asin duwang ciudades sa Camarines Sur maabot pa sana sa cuarenta an declaradong drug cleared barangay.\nSa Ciudad nin Naga na igwang veinte sieteng barangay anom pa sana an mayo nang problema sa droga.\nHinahagad kan Provincial Director sa ibang mga MPS na maging maigot sa saindang campaña sa ilegal na droga nganing sinda naman an masunod na ideclarang drug cleared.